Vreme - Evropa – Svađa zbog štednje: Merkoland ili propast\nVREME 1115, 17. maj 2012. / SVET\nEvropa – Svađa zbog štednje:\nU Atini je u utorak posle podne propao poslednji pokušaj predsednika Karolosa Papuljasa da se obrazuje makar ekspertska vlada koja bi sprovodila program štednje, na koji se obavezala prethodna koaliciona vlada konzervativne Nove demokratije i socijaldemokratskog PASOK-a. Prezaduženoj Grčkoj preti uskraćivanje evropske finansijske pomoći i definitivan bankrot. Po svemu sudeći, ponovljeni vanredni izbori trebalo bi da budu raspisani za 10. ili 17. juni. Do tada će zemlju voditi prelazna vlada, saopštio je kabinet predsednika. Zbog političke nestabilnosti u Grčkoj, u kojoj ključnu ulogu posle parlamentarnih izbora 6. maja igra, za evropske pojmove, radikalni levičarski savez SIRIZA Aleksisa Ciprasa (vidi okvir), evropske berze (opet) padaju, a evro (ponovo) slabi u odnosu na dolar.\nDok u Grčkoj levica ne podleže pritiscima Brisela i Berlina i grčkih etabliranih partija, i nastavlja pobunu protiv "nametnute štednje koja ubija Grke", u Madridu policija rasteruje desetine hiljada Španaca na protestima zbog mera štednje koje po nalogu Brisela sprovodi konzervativna vlada Marijana Rahoja koja se drugu godinu zaredom bori protiv recesije. U, takođe, prezaduženoj Italiji recesija u prvom kvartalu ove godine iznosi 0,8 odsto, a u Portugalu su sindikalni štrajkovi svakodnevica, privreda je u minusu, zemlji će trebati dodatne milijarde evra da bi mogla da servisira dugove. Zaduženost unutar Evropske unije iznosi 82 odsto, a unutar evrozone 87 odsto BDP-a. U zemljama evrozone za ovu godinu projektovana je blaga recesija. Nezaposlenost među mladima u pojedinim državama EU iznosi preko 50 odsto.\nU Evropi se vodi diskusija da li pod "diktatom tržišta", Berlina i evropske tehnokratije dolazi do "samokastracije" suvereniteta nacionalnih parlamenata. U svetu se polemiše o mogućoj propasti evrozone, o nužnosti restrukturiranja nefunkcionalne EU u "Ujedinjene Evropske Države" po modelu Sjedinjenih Američkih Država, o formiranju "evropske vlade" i daleko većoj ulozi Evropske centralne banke. U Parizu novi predsednik Francuske Fransoa Oland najavljuje redefinisanje početkom marta ove godine dogovorenog fiskalnog pakta EU i odbija rigidne mera štednje na koje se pod pritiskom Nemačke obavezalo 25 od 27 vlada država članica Evropske unije, kako bi, kada zapadnu u škripac, mogle da povlače milijarde evra iz paketa za spasavanje evrozone. Po viđenju Berlina, štednja je odgovor na sve.\nMeđutim, o čemu god se polemisalo unutar EU, kako god ko da projektuje izlaz iz sveopšte krize, svi putevi vode u Bundeskanzleramt u Berlinu gde rezidira kancelarka Angela Merkel, čijoj vladajućoj konzervativnoj koaliciji CDU-CSU-FDP, međutim, kod kuće trenutno ne cvetaju ruže (vidi okvir). I to uprkos tome što je u jeku dužničke i finansijske krize Nemačka jedna od retkih država u kojoj nezaposlenost opada, izvoz raste, a kamate na nemačke državne obveznice su maltene na nuli. Ugledni konzervativni list "Frankfurter algemajne cajtung" piše da se žena koja diktira uslove čitavoj Evropi i nameće joj nemački model za izlazak iz krize sa najnovijim razvojem na unutrašnjopolitičkoj sceni pretvorila u "džina na staklenim nogama", kome tlo pod nogama izvlače nemačke socijaldemokrate i Zeleni.\nU takvoj atmosferi Fransoa Oland, tek što je u utorak zvanično preuzeo dužnost predsednika Francuske, odmah je otputovao u Berlin, gde je stigao sa zakašnjenjem jer je njegov avion pogodio grom, pa je morao da se vrati u Pariz i drugim avionom ponovo krene za Berlin. Kao kad bokseri u prvoj rundi cupkaju jedan oko drugog, traže slabost protivnika jedva razmenjujući pokoji udarac, tako su i Oland i Merkelova po prvi put oči u oči odmerili snage na početku meča u briselskoj areni.\nŠTEDNJA I/ILI PRIVREDNI RAST: Pobedom Olanda u Francuskoj, vodeća uloga Nemačke u Evropi u prevazilaženju krize dovedena je u pitanje. Pre samo dva meseca šefovi država i vlada EU "pognuli su glavu" pred zahtevom Merkelove, kojoj je stranu svesrdno držao bivši francuski predsednik Nikola Sarkozi: Samo Velika Britanija i Češka nisu potpisale Evropski fiskalni pakt, to jest ugovor o stabilizaciji, koordinaciji i upravljanju EU zarad prevazilaženja dužničke i finansijske krize. Moto fiskalnog pakta prema zamisli Merkelove je "štedeti, štedeti i samo štedeti". On u usvojenoj formi ne sadrži konkretne mere za podsticanje privrednog rasta, fokusira se na smanjenje rashoda, samo okvirno dodiruje planove za smanjenje nezaposlenosti među mladima.\nFiskalni pakt predviđa automatsko kažnjavanje država koje se ne pridržavaju pravila: zaduženje ne sme da prelazi 60 odsto BDP-a; ako suma duga prelazi tu granicu, mora da se smanjuje za jednu dvadesetinu godišnje; takozvani strukturalni deficit, dakle novo zaduživanje zarad podsticanja privrednog rasta, sme da iznosi maksimalno 0,5 odsto BDP-a. Uprkos oštrim kritikama mnogobrojnih svetski priznatih ekonomista i finansijskih stručnjaka da je takvim fiskalnim paktom koji nameće brutalne mere štednje zapravo utaban put u depresiju Evrope, da se fokusom na smanjenje duga bez propratnih mera za podsticanje privrednog rasta dužnička kriza samo produbljuje i zemlje guraju u recesiju, tandem "Merkozi", u kome je Sarkozi klimao glavom dok je protestantska kći sa istoka Nemačke propovedala viziju ekonomije štedljivih nemačkih domaćica, izgurao je svoje.\nJoš u izbornoj kampanji Oland je najavljivao "preispitivanje" Evropskog fiskalnog pakta. Njegova pobeda nagoveštava kraj tako očigledne političke dominacije Merkelove, koja stoji na čelu najmoćnije evropske privrede. Stručnjaci upozoravaju da bi konfrontacija Merkelove i Olanda bila pogubna za Evropu, da posle Merkozija evropskom scenom mora da provejava duh "Merkolanda".\nNa vanrednom samitu šefova država i vlada 23. maja u Briselu posvećenom privrednom rastu trebalo bi da se usklade dosadašnji ultimatumi "štedljive" nemačke kancelarke i Olanda, koji već samim održavanjem vanrednog samita posvećenog privrednom rastu beleži prvu spoljnopolitičku pobedu. Do redovnog samita najkasnije krajem juna trebalo bi da bude zacrtan novi put za prevazilaženje opšte krize, koji bi zadovoljio i Berlin i Pariz. Barem se tome nadaju optimisti. Merkelova za sada striktno odbija bilo kakvo redefinisanje postojećeg fiskalnog pakta.\nSMIRIVANJE STRASTI: Šef Evropske komisije Žoze Manuel Barozo i evropski komesar za ekonomska i monetarna pitanja Oli Ren pokušavaju da preduprede mogući sukob na relaciji Berlin–Pariz. "Nije ovde pitanje ili-ili. Potrebni su nam i stabilizacija i privredni rast", izjavio je Barozo. Zahtev za podsticanje privrednog rasta ne mora da znači smanjivanje obaveza da se štedi i smanjuju državni dugovi, misli Barozo, jer "kriza je pokazala, da privredni rast na temelju dugova nije moguć", te da nema alternative striktnoj primeni mera za konsolidovanje nacionalnih budžeta i da je bolno prilagođavanje tržišnoj realnosti neophodno. Ren je dopunio na zajedničkoj konferenciji za medije da mere štednje treba da se sprovode "u atmosferi koja pogoduje privrednom rastu i to na diferenciran način", ma šta to značilo. O problemima sa Grčkom i da li bi Španiji mogla na godinu dana da se odloži obaveza da nova zaduženja spusti ispod tri procenta BDP-a nisu govorili. Takođe, nisu govorili o tome zašto tek sada, pošto je Oland porazio Sarkozija, govore o neophodnoj dopuni fiskalnog pakta a la Merkel. Konzervativne evropske vlade i briselske tehnokrate su nezvanično bojkotovale Olanda za vreme izborne kampanje, upravo zato što je dovodio u pitanje postojeći fiskalni pakt.\n"Moramo da stvorimo fiskalni pakt, koji nas neće samo braniti od narastanja krize, već i da omogući razvoj, tako što motiviše nove investicije. Ali to može da potraje. Pre toga mora da se pokrene ono što ja zovem ‘interno nemačko pitanje’. Nemačka mora da uvidi, da rigorozna politika štednje svim drugim partnerima unutar EU pravi probleme", kaže bivši predsednik Evropske komisije Romano Prodi.\nDok evropska birokratija pokušava da smiri strasti, portparol francuskih socijalista Benoa Amon izjavio je da Francuzi nisu birali "da bi EU imala predsednicu koja se zove Angela Merkel, koja sama odlučuje o sudbini drugih u smislu nemačkih privrednih interesa". Rekao je i da je stroga politika štednje ugrađena u fiskalni pakt dovela do propasti Grčke.\nNEW DEAL: Najava Olanda da Pariz neće ratifikovati već potpisani fiskalni pakt ako se ozbiljno ne promeni i ne budu utvrđene mere za podsticanje privrednog rasta, osokolila je protivnike politike Berlina i socijaldemokrate širom Evrope. "Istovremenom i brzom štednjom u svim državama EU nemoguće je podstaći privredu. Ja ću glasati protiv ratifikacije fiskalnog pakta", kaže austrijska socijaldemokratska poslanica Sonja Ablinger. I druge austrijske socijaldemokrate govore o tome da fiskalni pakt nije "poslednja mudrost", da je Evropi potreban novi New Deal, te da se pobedom Olanda promenio odnos snaga u Evropi, da treba prvo sačekati rezultate pregovora između Pariza i Berlina, pre nego što druge zemlje ratifikuju fiskalni pakt i da nije dobro da svi manijakalno štede istovremeno, već da se po prioritetu finansijska strogoća sprovodi redom u državama koje ne mogu da isplivaju iz dugova.\nDok evropske socijaldemokrate polako dižu glavu, u Grčkoj se odvija prava revolucija protiv "smrtonosne štednje" koju joj nameću Evropska komisija, Evropska centralna banka i Međunarodni monetarni fond.\nGRČKA REVOLUCIJA: Pošto su Brisel i Berlin zapretili, a grčka pobuna protiv ugovorene štednje se uprkos tome nastavlja, postavlja se pitanje: a šta sada? Nemački ministar finansija Volfgang Šojble rekao je da će Grčka ili ispunjavati preuzete obaveze i sprovoditi sve dogovorene reforme zarad sveopšte štednje ma koliko bolne bile, ili će joj ugovorena finansijska pomoć biti uskraćena, što bi već do kraja juna dovelo do praktičnog bankrota formalno odavno bankrotirane zemlje. Šojble je takođe rekao da su preduzete sve mere zaštite da Grčka bez velikih potresa može da izađe (bude izbačena) iz evrozone. Sa stanovišta Trojke, Nemačke, institucija EU, ali i mnogih drugih država i građana EU, ključni argument je da je Grčka već dobila finansijsku pomoć od 110 milijardi evra, početkom ove godine odobreno je dodatnih 130 milijardi iz evropskih fondova za spasavanje Grčke i samim tim celovitosti evrozone, otpisan joj je ogroman deo dugova, a da je pritom Grčka lošim poslovanjem i falsifikovanjem budžetskih izveštaja sama sebe dovela u stanje nelikvidnosti. Uslov za ovaj novac, bez koga bi Grčka gotovo preko noći bankrotirala, jasno su definisani, a legitimna grčka vlada ih je prihvatila i potpisala, da bi sada neki tamo klinac u beloj košulji koji podseća na Antonija Banderasa koji glumi u nekakvoj romantičnoj južnoameričkoj revoluciji rekao "puj pike ne važi".\nSistem EU je odavno spreman za mogući izlazak Grčke iz evrozone, za koji mnogi ekonomisti kažu da je neminovan. Politička opasnost je, međutim, čak i veća od ekonomskih posledica. Dok u drugim zemljama sindikati, otpušteni radnici, mladi nezaposleni, anonimusi, indignadosi, raznorazne levičarske, antiglobalističke ili neke druge organizacije i pokreti na ulicama protestuju zbog mera štednje svojih vlada po nalogu Brisela, u Grčkoj je u toku revolucija levičarskih partija protiv ekonomskog diktata EU sa dobrim izgledima da dođu na vlast. Aleksis Cipras, šef šarolikog skupa levičarskih partija SIRIZA, prosto neće da prihvati međudržavne obaveze koje je prethodna vlada potpisala, on hoće da anulira dogovor o merama štednje sa institucijama EU i Međunarodnim monetarnim fondom i samo što im ne pokaže srednji prst, jer "Grci takvu štednju ne mogu da prežive". Ako se u Atini nešto u poslednjem trenutku ne promeni, Grčka će morati da bude surovo kažnjena kako se sindrom ove do sada neviđene pobune protiv tehnokratsko-bankarskog pogleda na svet ne bi slučajno proširio na jug Evrope, a institucije EU izgubile i inače osporavan autoritet. U Briselu sa užasom prate razvoj događaja. Nema sumnje da će se EU umešati u izbornu kampanju na strani partija koje žele da se produži ugovor o štednji.\nU Grčkoj vlada haos. Niko ne želi povratak na drahmu, ali isto tako niko ne želi da se nastavi sa ubistvenom štednjom. Mnogi Grci misle da bi socijalistički predsednik Francuske Oland mogao da ih izvuče iz ćorsokaka, jer on razume muke naroda, jer će on naterati evropske partnere i Berlin da se olabavi štednja, a pospeši privredni razvoj, kako bi "izmrcvareni narod mogao da dođe do daha". Aleksis Cipras hteo je da se sastane sa Olandom, i pismo mu je napisao. Nikakav odgovor nije dobio.\nAleksis Cipras: Ustajte, prezreni u Evropi\nPredstavnik "seksi levice", kako ga naziva žuta štampa u Grčkoj, Aleksis Cipras stekao je svetsku slavu nakon parlamentarnih izbora 6. maja. Šarmantni intelektualac i neumoljivi levičar, pojavio se na grčkoj političkoj sceni kao harizmatični vođa u vreme krize. Tridesetsedmogodišnji predsednik radikalnih levih stranaka SIRIZA uveren je da se Grčka kreće u pogrešnom pravcu, zastupa ideje o kraju "merkelovske tiranije" i početku "renesanse siromašnog evropskog juga". U postizbornom slavlju najavio je početak "tihe revolucije" poniženih ljudi koji neće da se pomire sa ucenama kreditora i "varvarskim" uništavanjem svega što je grčko. Na izborima je osvojio 52 mesta u parlamentu, pretekao PASOK i pozicionirao SIRIZU na drugo mesto. SIRIZA nije dovoljno jaka da obrazuje levičarsku, "antištednu" vladu, ali se ispostavilo da je formiranje neke druge vlade bez blagoslova Ciprasa nemoguće.\n"Nismo uspeli da ostvarimo naš san i formiramo levičarsku vladu", rekao je Cipras. Za sada, prema istraživanjima javnog mnjenja, na ponovljenim vanrednim izborima u junu SIRIZA može da računa na 24 odsto glasova i izbije na prvo mesto. Kamen spoticanja u pregovorima je zahtev Ciprasa da Grčka odbaci međunarodnu pomoć pod nametnutim uslovima rigorozne štednje. Smatra da Evropska unija i međunarodne finansijske institucije u Grčkoj sprovode eksperiment. "Ako uspe eksperiment nad Grcima ove mere će se proširiti na čitavu Evropu. Samozvana ‘socijalistička vlada’ Nove demokratije i PASOK-a je dozvolila da dođe do ovoga. Obećavali su da će stabilizovati ekonomiju, a doveli su narod do bankrota. Oduzeli su mu dostojanstvo i budućnost. Ponovo su birači kažnjeni", smatra Aleksis Cipras. Prema sporazumu sa Evropskom unijom, Grčka treba da smanji penzije i plate, podigne poreze i ukine hiljade radnih mesta u javnom sektoru u zamenu za dva paketa pomoći u ukupnoj vrednosti od 240 milijardi evra.\nLider PASOK-a Evangelos Venizelos je na pitanje Ciprasa da li bi pristao da formira vladu koja bi zamrzla proces mera štednje, odgovorio da država nema vremena za gubljenje i da ne može da razmatra bilo koju opciju koja bi prognozirala recesiju. Da Ciprasov predlog vodi do "sigurne i trenutne katastrofe" upozorio je i predstavnik Nove demokratije Antonis Samaras.\n"Hladni" političar, kako ga zovu grčki mediji, rekao je nepopustljivo da opredeljenje Grčke za program štednje, koji su podržale ove dve partije, "više ne važi", jer su ga birači odbacili. "Poruka birača je jasna. Žele radikalnu promenu stila rukovođenja zemljom. Oni hoće kraj brutalne politike štednje, a mi smo spremni da se suprotstavimo tim izazovima. Partije koje su potpisale memorandum za paket štednje, sada su u manjini i narod ih je deligitimisao", uveren je Cipras.\nAleksisa Ciprasa bije glas velikog perfekcioniste, što potvrđuje i njegovo zanimanje građevinskog inženjera, a kosi se sa nonšalantnim stavom "kul Aleksisa", kako ga nazivaju prijatelji. Zbog svojih javnih nastupa i stavova koje propagira, nije u slozi sa tradicionalnim grčkim komunistima zbog dogmatičnih programa koje zastupaju. U mladosti je bio aktivan član Komunističke omladine Grčke, ali je prešao u SIRIZU koja je radikalnija i proevropska, što nije sa slučaj sa komunističkom partijom.\nRođen je samo četiri dana nakon pada hunte, u periodu zvanom metapolitevsi, a potiče iz komunističke porodice. Svoje stavove izražavao je i javnim gestovima poput prisustvovanja proslavi 34. godine grčke demokratije u društvu jedne afrikanke koja je rođena u Atini. Iako je 20 godina sa svojom školskom ljubavi Peristerom (Beti) Bazjana, sa kojom uskoro očekuje i drugo dete, došavši sa crnkinjom iskazao je nameru da se bori za prava dece imigranata rođenih u grčkoj. Kada je 2008. godine SIRIZA birala novog predsednika partije, kao potpuni neznanac pobedio je suparnika Kuvelisa sa 71 odsto glasova. Njegovi kritičari kažu da naginje latinoameričkom komunizmu, a "Volstrit žurnal" navodi da je obožavatelj Uga Čaveza. Sam kaže da pripada savremenoj evropskoj levici. Cilj mu je da stvori veliki narodni demokratski pokret levice koji će promeniti stvari u korenu, izmeniti memorandum o štednji i poslati poruku "Evropi naroda", a ne "Evropi banaka i političara". Pored svojih radikalno levičarskih stavova, političar je poznat i kao vatreni navijač Panatinaikosa i strastveni motociklista. Čvrsta ruka, ali i zavodljiv izgled naveli su mnoge žene i muškarce da prate poteze Aleksisa Ciprasa.\nBolan poraz Angele Merkel\nU Evropi se sve vrti oko Angele Merkel. Međutim, ugledni konzervativni list "Frankfurter al gemajne cajtung" piše posle izbora u pokrajini Severna Rajna – Vestfalija prošlog vikenda da je kancelarka ove godine postala "džin na staklenim nogama".\nHrišćansko-demokratska partija (CDU), čija je predsednica Merkelova, u koaliciji sa Liberalnom strankom (FDP) sa lagodnom većinom u parlamentu vladaće sve do jeseni 2013. godine. Ali Nemačka je federacija čije su pokrajine prilično samostalne, a CDU je prvih meseci ove godine izgubio izbore u Baden-Virtembergu, Šlezvig-Holštajnu, a u nedelju i u najvećoj, najmnogoljudnijoj i najbogatijoj, u Severnoj Rajni – Vestfaliji. Te tri pokrajine imaju ukupno 31.472.000 stanovnika, to je 38,5 procenata svih građana Savezne Republike Nemačke.\nNaročito bolno je u centrali CDU-a odjeknuo rezultat izbora u Severnoj Rajni – Vestfaliji, gde je nadmoćno pobedio SPD. Merkelova je javno priznala da je to "istorijski poraz, koji je gorak i bolan". Mediji objavljuju da je to možda nagoveštaj velikih promena i na federalnom nivou, da otvara vrata vladavini SPD-Zeleni i u Berlinu, kao u vreme Gerharda Šredera i Joške Fišera.\nPosle prvih komentara o drami unutar CDU-a i trijumfu SPD-a usledile su ozbiljnije analize. Čim se političko kretanje Nemačke poslednjih meseci sagleda u kontekstu proteklih decenija, pruža se kompletnija slika: gubitnici su sve etablirane političke partije, na pomolu su posve nova kretanja. Za CDU i SPD glasaju pre svega penzioneri, a oni izumiru prirodnim putem, mlada populacija nalazi nove ideje vodilje ili okreće leđa politici, pogotovu svakoj vrsti partokratije.\nHanelore Kraft, stara i nova predsednica vlade Severne Rajne – Vestfalije, do sada je dve godine bila na čelu pokrajine sa manjinskom vladom. Raspisala je vanredne izbore jer nije imala većinu da sastavi budžet i osvojila 39,1 odsto glasova, a glavni protivnik CDU samo 26,3. Za CDU je to najgori rezultat svih vremena, ali za SPD ni izdaleka nije najbolji. Legendarni socijaldemokratski političari Hajnc Kin od 1966. do 1978. i Johanes Rau od 1978. do 1998, sami su u toj pokrajini povremeno vladali čak i sa apsolutnom većinom. Kraftova je prošle nedelje zapravo okupila samo 23 procenta građana s pravom glasa, jer je izlaznost bila relativno mala. Dve velike partije – SPD i CDU – zajedno su za desetak godina izgubile čak 40 odsto svojih pristalica, dobitnici su male partije, a armija onih koji ne glasaju raste. Samo tridesetak odsto Nemaca između 18 i 35 godina još uvek glasa za etablirane političke opcije, pa nedeljnik "Špigl" izvlači zaključak: "Negdašnje narodu bliske partije se sa svakim novim izborom sve više udaljavaju od zaposlenih ljudi."\nZbunjujući faktor na nemačkoj političkoj sceni predstavlja grupacija koja još i nije postala prava politička partija, ali već jeste politička snaga, a koja sebe naziva "Piratima" (ili "Gusarima"). U tri pokrajine ovog proleća, a takođe i krajem prošle godine u gradu Berlinu, koji ima rang pokrajine, "gusari" su umarširali u parlamente. Njihove pristalice se regrutuju među mladim i obrazovanim ljudima, koji se gade svih dosadašnjih političkih opcija, zasad znaju šta neće, ali nisu u stanju da formulišu šta hoće. Oni više glasova oduzimaju SPD-u, nego CDU-u i FDP-u, a najviše Zelenima, koji su neko kratko vreme čak prestizali socijaldemokrate.\nSocijaldemokrate i Zeleni svoju zajedničku pobedu u Severnoj Rajni – Vestfaliji proglašavaju početkom pohoda na osvajanje vlasti u celoj Nemačkoj. Merkelova je, međutim, još uvek najpopularnija ličnost u zemlji, a savezni izbori će se održati tek za godinu i po dana.


Novi Megane RS sa dve menjačke opcije i mogućim 1,8-litarskim turbo motorom - Auto Republika\nUpravo predstavljen u Monaku, popularni „hot heč“ će oficijelnu premijeru imati 12. septembra.\nU ime proslave 40 godina učešća u Formuli 1, Renault je automobilskoj javnosti predstavio Megane RS. Za volanom kamufliranog prototipa se našao Niko Hulkenberg.\nNaravno, zvaničan debi je zakazan za IAA u Frankfurtu.\nOriginalno predstavljen 2004. godine, Megane RS će uskoro ući novu generaciju, i to sa petoro vrata, prvi put u istoriji, sa dostupnim manuelnim, odnosno automatskim menjačima s dvostrukom spojnicom.\nDetalji u vezi sa pogonom još uvek nisu ojavljeni, ali mnogi sugerišu da je reč o 1,8-litarskom turbo benzincu iz Alpinea A110, s tim što će snaga sa 252 ks biti za potrebe Meganea RS povećana na oko 300 konja.\nPogon će i dalje biti na prednje točkove, uprkos glasinama u vezi sa navodnim Renaultovim planovima da se prebaci na AWD u maniru Ford Focusa RS. Opciono će biti opremljen sistemom upravljanja na sve točkove, što će automobil učiniti agilnijim u krivinama.\nPočetak prodaje najavljen za prvi kvartal sledeće godine. Očekujemo i pokušaj svrgavanja Honde Civic Type R sa trona rekordera Nirburgringa u klasi automobila s prednjim pogonom (7 minuta 43,8 sekundi).\ntags: izdvojeno Megane RS Monako renault megane\nprevious BMW Z4 će se pojaviti na Pebble Beachu u avgustu\nnext Mercedes u Frankfurt dolazi sa konkurentom BMW-a i3


Global Ports: natovaren 100-ti voz put trans kontinentalne rute Evropa-Azija\nJuly 9, 2021 adminR\nVostochnaya Stevedoring Company (VSC) i First Container Terminal (FCT) opslužili su stoti kontejnerski voz, predviđen transkontinentalnim intermodalnim servisom Maersk AE19, a prema podacima Global Ports Group (Global Ports).\nU izjavi, iz Global Ports-a su naveli da je intermodalni servis organizovan u partnerstvu sa Maerskom i transportnom kompanijom Modul.\nVoz je stigao sa terminala VSC kompanije Global Ports, u luci Vostočni, u FCT u Velikoj luci Sankt Peterburga, 6. ovog meseca, natovaren sa 78 kontejnera od 125 TEU, opremom i rezervnim delovima, baterijama, nameštajem, tkaninama i drugom robom.\nKontejneri su prvo isporučeni morem iz Kine, Koreje i Tajvana do VSC-a, gde su utovareni u voz i poslati u Sankt Peterburg.\nKontejneri će biti utovareni na brod Maersk u FCT-u, kako bi bili isporučeni u Poljskoj i Ujedinjenom Kraljevstvu.\nZsolt Katona, izvršni direktor kompanije Maersk Eastern Europe, tim povodom je rekao sledeće: „Pre dve godine lansiranjem prvog tranzitnog voza na liniji AE19 iz Azije u Evropu preko Rusije nismo mogli da zamislimo da ćemo danas moći da proslavimo već stoti voz na ovom trans -kontinentalnom putu.\n„Takav brzi razvoj ove nove tranzitne opcije između pacifičke i baltičke obale Rusije postao je moguć zahvaljujući dobro koordiniranom i predanom radu svih učesnika ovog važnog projekta: brodara, partnera i vlasti.“\nAlbert Likholet, izvršni direktor kompanije Global Ports management LLC, takođe je komentarisao: „Primećujemo stalni rast potražnje za tranzitnim pošiljkama iz Azije u Evropu i nazad preko Rusije.\n„Tokom prve polovine 2021. godine, VSC i FCT su prevezli 20.400 TEU tranzitnog tereta između Evrope i Azije, šest puta više nego u istom periodu 2020. AE19 je preneo više od polovine tranzitnog obima između Evrope i Azije.\n„Ove brojke potvrđuju tržišnu potražnju za ovom ponudom i veliki potencijal rasta tranzitnih usluga”, zaključio je gospodin Likholet.\nDaimler, Volvo i Traton stvaraju mrežu za punjenje e-kamiona


Hoće li Islamska država Evropu približiti Putinu ili Obami? - Sputnjik Srbija\n09:29 22 Oktobar 2020\n18:00 22.11.2015 (osveženo 21:04 22.11.2015) Preuzmite kraći link\nNekoliko dana posle terorističkog napada koji je u Parizu izvela Islamska država, predsednik Francuske Fransoa Oland došao je do otkrića da je ID, a ne predsednik Sirije Bašar el Asad, neprijatelj Francuske. Ne samo da Francuska prestaje da zahteva Asadov odlazak, već mu pruža i posrednu podršku u njegovoj borbi protiv ID uz pomoć Rusije i Irana.\nNekoliko dana posle terorističkog napada koji je u Parizu izvela Islamska država, predsednik Francuske Fransoa Oland došao je do otkrića da je Islamska država, a ne predsednik Sirije Bašar el Asad, neprijatelj Francuske. Ovo otkriće — ma koliko delovalo očigledno, jer su Francusku napali islamisti, a ne Asadovi lojalisti koji se uostalom i sami bore protiv istih islamista — već je počelo da proizvodi ozbiljne posledice u vidu neočekivanog približavanja Francuske i Rusije. Kako će reagovati Sjedinjene Američke Države?\nFrancuska je bila najvatreniji evropski zagovornik Asadovog odlaska sa vlasti u Siriji, sasvim na liniji tog beskompromisnog stava koji zagovaraju i SAD, Turska, Saudijska Arabija… A onda obrt — Oland u Parlamentu Francuske:\n„U Siriji, mi tražimo političko rešenje problema. Naš neprijatelj u Siriji nije Bašar el Asad, nego Islamska država.“\nTo Olandovo otkriće koje Francusku najednom izuzima iz hora Asadovih oponenata koji nastavljaju da ponavljaju, kao predsednik SAD Barak Obama ovih dana, kako sirijski predsednik mora da ode, pa čak i govore da je on, rečima predsednika Turske Redžepa Tajipa Erdogana, „glavni razlog humanitarne krize i rastućeg terorizma u regionu… Asad je državni terorista…“\nFrancuska: Rusija izvodi veoma moćne napade na ID\nŠtaviše, ne samo da — pritisnuta terorističkim napadom Islamske države i neposrednom pretnjom ove organizacije — Francuska prestaje da zahteva Asadov odlazak, već mu pruža i posrednu podršku u njegovoj borbi protiv Islamske države uz pomoć Rusije i Irana. Reč je o rezoluciji Saveta bezbednosti o globalnoj borbi protiv Islamske države, Al Kaide i ostalih islamističkih terorista, koja je usvojena 20. novembra na predlog Francuske i uz sugestije Rusije (otkrio je to ruski predstavnik u Savetu bezbednosti Vitalij Čurkin, rekavši da je predlagač rezolucije, Francuska, usvojila neke „važne ispravke koje je predložila Rusija“).\nOva rezolucija, u svom članu 5, „poziva sve članice (Ujedinjenih nacija) koje to mogu, da preduzmu sve neophodne mere“ protiv Islamske države, Al Kaide i ostalih terorističkih grupa na teritoriji Sirije i Iraka, a među takvim članicama Ujedinjenih nacija je nesumnjivo i sama Sirija, čiji je legitimni predsednik Bašar el Asad.\nFrancuska rezolucija ima još barem dva itekako važna detalja sa ozbiljnim (geo)političkim implikacijama: Al Kaida i organizacije povezane sa njom proglašeni su, nalik Islamskoj državi, za „pretnju međunarodnom miru i bezbednosti“ i zatražena je od članica Ujedinjenih nacija (tačka 6 usvojene francuske rezolucije) da stupe u ozbiljnu borbu protiv „finansiranja terorizma“. I jedan i drugi detalj udaraju po SAD i njenim saveznicima.\nDepeša američke diplomatije 09STATE131801 (30. decembar 2009. godine), naime, eksplicitno navodi da „Saudijska Arabija ostaje glavna baza finansijske podrške Al Kaidi (…) i drugim terorističkim grupama“. Dokument obaveštajne službe američkog Ministarstva odbrane (Defense Intelligence Agency — DIA) iz avgusta 2012. godine priznaje da, uz Saudijce i ostale zalivske države, i SAD i Turska podržavaju sirijsku opoziciju čiju okosnicu čine Al Kaida i ostale sunitske džihadističke organizacije, a baš ovih dana Džabhat al Nusra, sirijska podružnica Al Kaide, javno, putem Jutjuba, zahvaljuje kolegama iz Slobodne sirijske armije što su sa njima podelili isporuku američkih antitenkovskih raketa iz Saudijske Arabije i Katara…\nAli ne samo što se usvojenom rezolucijom zapravo udara na Amerikance i njihove saveznike koji finansiraju i naoružavaju sirijske pobunjenike protiv Asada, već je to učinjeno u mogućoj koordinaciji sa Rusijom. Samo četiri dana pre usvajanja francuske rezolucije u Savetu bezbednosti, na skupu G20 u Turskoj, predsednik Rusije Vladimir Putin javno je progovorio o temi koja je možda i od ključnog značaja za razumevanje fenomena Islamske države, a o kojoj se do sada nije govorilo uopšte — o finansiranju Islamske države od prodaje nafte sa okupiranih teritorija (Putin je pritom optužio neke članice G20 da u tome učestvuju i time faktički finansiraju Islamsku državu), što je Francuska potom i uvrstila u svoju rezoluciju koja će biti usvojena u Savetu bezbednosti Ujedinjenih nacija.\nBritanski „Gardijan“ u međuvremenu navodi, pozivajući se na neimenovane francuske diplomate, da će Oland od Baraka Obame u Vašingtonu ovog utorka zatražiti da se SAD žešće uključe u borbu protiv Islamske države zato što Evropa — pritisnuta istovremeno i terorističkom pretnjom i izbegličkom krizom — više ne može da čeka, što je pristojan način da se kaže da je Evropa zapravo nezadovoljna načinom na koji se SAD bore protiv Islamske države. Pravi smisao pak ovim navodima daje ocena ruskog šefa diplomatije Sergeja Lavrova da SAD zapravo i ne žele uništenje Islamske države, jer im ova teroristička organizacija koristi za slabljenje Asadovog režima… Evropi je to, naravno, potpuno jasno već duže vreme, a sada zbog terorizma i izbeglica, zato što trpi posledice ovakve američke igre, Evropa više ne sme da ćuti.\nA posle Vašingtona Oland u četvrtak putuje u Moskvu, da sa Vladimirom Putinom dogovori nastavak vojne saradnje u, ispostavlja se sada, zajedničkoj borbi protiv Islamske države. Uspeh ove borbe mogao bi da reši, ili makar dobrano ublaži, spomenuta dva glavna evropska problema, terorizam i izbegličku krizu.\nFrancuskoj bliži „fajter“ Putin od filozofa Obame\nVojna saradnja Rusije i Francuske i ostatka „stare Evrope“, po prirodi stvari, morala bi da izazove i njihovu dublju političku saradnju i približavanje. To je scenario u čije je sprečavanje Vašington do sada uložio mnogo. I u tome imao poprilično uspeha zahvaljujući, pored ostalog, i nemoći Evropljana da se odupru svom velikom bratu sa one strane Atlantika. Hoće li krize, teroristička i izbeglička, a obe imaju isti uzrok, Evropu okuražiti da se zauzme za sopstveni interes, čak i ako je on suprotan američkom? Ili će saradnja Francuske i Evrope sa Rusijom ostati ograničena na sirijsku krizu, bez sposobnosti da dovede do ozbiljnijih pomeranja u globalnim geopolitičkim relacijama?\nKao značajan test, ispostavlja se najednom, poslužiće naredni ministarski sastanak NATO–a početkom decembra, kada će se donositi i odluka hoće li, ili ne, u sladu sa željom Vašingtona Crnoj Gori biti upućen poziv da se pridruži ovom vojnom paktu. Ruska Duma je i javno izrazila svoje protivljenje ovom pozivu, što je poruka koja nije bila toliko upućena Crnoj Gori, koliko onima koji će o tome odlučivati u okviru NATO–a…\nSarkozi Olandu: Treba formirati koaliciju sa Rusijom protiv ID\nDevet od deset Francuza podržava Olandove mere\notkriće, Asad, napad, islamska država, Evropa, Francuska


Art Mania festival u Transilvaniji - utočište od Drakule | Happynovisad\n23. avg 2012. @ 11:13\nArt Mania festival u Transilvaniji - utočište od Drakule\nU drugoj ediciji našeg Vodiča kroz festivale u komšiluku predstavili smo vam jedan interesantan festival u Rumuniji pod nazivom Art Mania. Ovaj događaj održava se već šest godinja u Sibinju, jednoj od najlepših prestonica kulture u Evropi, a ovog leta deo redakcije HNS sajta imao je tu čast da iz prve ruke potvrdi sve ono dobro što smo ranije čuli o tom mestu. Iako smo u Sibinju uspeli da se zadržimo svega dva dana, iskreno tvrdimo da je poseta ovom gradu bila vredna višečasovnog putovanja i da predstavlja nezaobilaznu stanicu tokom putovanja kroz Transilvaniju. Trebalo bi napomenuti i to da je Sibinj jedan od retkih hot spot-ova ove oblasti koje je grof Vlad III zaobišao tokom svog života, pa se jedino ovde ne mogu naći oni preružni suveniri posvećeni Drakuli.\nFestival je koncipiran tako da zadovolji ukuse mnogih, kako zaljubljenike u klasičnu i modernu umetnost, tako i fanove filma i rok muzike. Sva dešavanja održavaju se u periodu od nedelju dana širom Sibinja, kada posetioci festivala imaju priliku da vide posete različite izložbe, koncerte, umetničke performanse, radionice i projekcije filmova. Da odmah razbijemo sve sumnje i predrasude – ovo nije amaterski festival, tu nema mesta za kvaziumetnike i slične pozere. Šta više, Art Mania se pokazala kao jedan vrlo pristojan i više nego prijatan događaj zaista vredan pažnje.\nIskreno rečeno, ono što je nas najviše privuklo jeste koncert nemačkog benda Die Toten Hosen, kao i projekcije kratkih filmova koje su poslužile kao promocije nekoliko svetskih i rumunskih filmskih festivala. Tako je u program ovogodišnje Art Manije bila uvrštena promocija jednog sasvim novog filmskog festivala pod nazivom Full Moon, čije prvo izdanje tek treba da se održi sredinom avgusta u mestašcu Biertan u sibinjskoj opštini. Budući da je u pitanju prvi rumunski filmski festival namenjen isključivo horor i fantastičnim filmovima, može se reći da će ovo gotsko seoce poslužiti kao savršen ambijent za događaj tog tipa. Pored ovog, prostor na Art Maniji je dobio i festival Future Shorts, možda najveći i najznačajniji festival kratkog filma na svetu, zahvaljujući kojem je publika mogla da se upozna sa biserima poput The Black Hole i How I Met Your Father. Još jedan festival predstvljen na Art Maniji na kojeg bismo trebali da skrenemo pažnju jeste Anim`est, veliki filmski festival koji se već sedam godina održava u Bukureštu.\nIpak, sve to je bio uvod u ono zbog čega smo zapravo došli – a to su Die Toten Hosen. Kultni nemački i jedan od najboljih evropskih pank bendova, ove godine proslavlja 30 godina postojanja, zbog čega su krenuli u veliki pohod na letnje evropske festivale, pa su tako završili i u Sibinju na događaju na kojem su do sada napustali bendovi pretežno metal i hard rok zvuka. No, po svemu sudeći, izgleda nije bilo nezadovoljnog metalca na festivalu, pa skoro ni osobe koja nije znala tekstove njihovih pesama (koliko nam se čini, izgleda da svaka iole obrazovana osoba u Rumuniji zna nemački). Ovdašnja publika je Die Toten Hosen imala prilike da vidi davne 2004. godine u Beogradu, a utisci sa tog koncerta su bili vrlo pozitivni. Osam godina kasnije, Hosenovci su bogatiji za još po koju sedu i više ne izgledaju tako kul, ali zato zvuče savršeno. Matori pankeri i te kako znaju šta rade i kako da zabave publiku, te su joj pružili zaista odličan koncert u trajanju od otprilike dva sata. Campino, pevač i lider benda, šarmantan je baš onako kako smo očekivali, a uz to peva fantastično, pa čak i u momentima kada mislite da će eksplodirati od siline kojom peva. Ono što najviše volimo kod ovog benda jeste to što većina njihovih pesama zvuče toliko energično da vas teraju da samo raširite ruke i vičete na sav glas (pa makar i lupali gluposti jer vam nemački ne ide baš najbolje). Poseban je doživljaj bio slušati deo koncerta nešto malo dalje od Velikog trga na kojem se isti održavao, lutajući po prelepim ulicama Sibinja, budući da akustika grada pridaje mističnu atmosferu svemu tome, te smo dobili utisak da se koncert održava na kakvom prepunom stadionu na kojem bend pred oduševljenom publikom svira svoje navijačke himne.\nNa kraju ostaje samo da vam pružimo savet da na višečasovni put koji bi trebao da se završi koncertom dragog benda krenete potpuno odmorni, jer vam se u suprotnom može desiti da ni ne primetite da bend svira vašu omiljenu pesmu.\nBudući da iz tehničkih razloga nismo u mogućnosti da objavimo sve naše slike sa festivala, ovom prilikom pozajmljujemo fotografije sa Art Mania facebook stranice.\nPogledajte Cate Blanchett, Bradley Coopera, Gretu Gerwig i druge u seriji jednominutnih filmova\nDylan Moran na beogradskom Stand Up festivalu u oktobru\nPovezane teme: festivali, die toten hosen, art mania, kratki film


Dan online - Politika: Damjanović: Neću vratiti mandat SNP: Ne valja mu partija, ali valjaju mandat i Prva banka - 2017-05-13\nPolitika RASPLAMSAVA SE SUKOB U SOCIJALISTIČKOJ NARODNOJ PARTIJI\nMilić i Damjanović Damjanović: Neću vratiti mandat SNP: Ne valja mu partija, ali valjaju mandat i Prva banka Mandat pripada isključivo biračima liste Ključa, a ne vrhu partije ili „firmi”, kako oni vole partiju da zovu, kazao Damjanović Postoje oni koji su naučili da od SNP-a samo uzimaju, a da mu ništa ne daju. Zato nije iznenađenje što Damjanović najavljuje da će ukrasti poslanički mandat, poručuju iz SNP-a\nPoslanik Aleksandar Damjanović poručio je rukovodstvu Socijalističke narodne partije (SNP), da njegov mandat, koji su zatražili da vrati, ne pripada toj partiji i da ga neće vratiti. Iz Socijalističke narodne partije saopšteno je da Damjanović najavljuje da će ukrasti poslanički mandat koji pripada SNP-u, jer na prvom mjestu, a nije mu prvi put, stavlja ličnu korist.\nGlavni odbor SNP-a u četvrtak je većinom glasova razriješio Damjanovića svih funkcija u partiji i pozvao ga da stranci vrati poslanički mandat.\nIz SNP-a su naveli da poslanički mandat pripada samo i isključivo Socijalističkoj narodnoj partiji, a ne Ključu, ni poslaniku lično.\n– Međutim, postoje oni koji su naučili da od SNP-a samo uzimaju, a da mu ništa ne daju. Zato nije iznenađenje što Aleksandar Damjanović najavljuje da će ukrasti poslanički mandat koji pripada SNP-u, jer na prvom mjestu, a nije mu prvi put, stavlja ličnu korist. Sada je, više nego ikad, jasno zbog čega mu smeta „stanje” u SNP-u, ali mu je zato sve bilo u redu u jednoj „čuvenoj” banci, koju je kao kontrolisao. Onemogućavao je da se formira Klub poslanika SNP-a, ali se zato nije ustezao da u Skupštinu Crne Gore poziva kao goste takozvane kontroverzne biznismene na sjednice, kako je volio da kaže, svog odbora. Naša partija je odavno njegova meta i to za interes i račun onih koji ga nijesu formalno predlagali i birali, ali jesu zdušno „pomagali”. Ali, sve mu je uzalud – i sa otetim mandatom ne može ništa SNP-u – saopšteno je iz Socijalističke narodne partije Crne Gore.\nU izjavi za „Dan” poslanik Aleksandar Damjanović poručio je da njegov mandat, koji su zatražili iz rukovodastva SNP-a da vrati, neće vratiti jer ne pripada toj partiji, već, kako je obrazložio, koaliciji Ključ, koja je učestvovala na prošlogodišnjim parlamentarnim izborima.\n– U odnosu na saopštenje „vrha” partije od četvrtka samo mogu da podsjetim da ne postoji ni jedna funkcija koju obavljam i koja mi je mogla prestati „odlukom” Glavnog odbora. Naime još 1. marta sam podnio ostavku na moju jedinu funkciju člana GO, o čemu su i partija i javnost upoznati, a članstvo u opštinskom odboru mi je prestalo još u septembru prošle godine istekom četvorogodišnjeg mandata svim članovima opštinskog odbora – rekao je Damjanović.\nKako je naglasio, „elektronska sjednica” Glavnog odbora od četvrtka je svojevrstan apsurd jer se ostavka konstatuje, a o njoj se nikada ne glasa, i to nakon dva i po mjeseca.\n– Još jedna obmana u „saopštenju” je da sam „stekao” mandat sa liste SNP-a iako je opštepoznato da je na izborima učestvovala lista Ključa, a ne SNP-a. Dakle, mandat pripada isključivo biračima liste Ključa, a ne vrhu partije ili „firmi”, kako oni vole partiju da zovu. Na kraju, istupao sam i istupaću u ime časnog članstva SNP-a i programa partije koji sam i sam kreirao – zaključio je Damjanović.\nPodsjetimo, u četvrtak je objavljeno da su članovi Glavnog odbora SNP-a iz Berana pozvali lidera stranke Srđana Milića da podnese ostavku, tvrdeći da u suprotnom i Milić i „svi oni koji ovakvo stanje i ponašanje podržavaju, djeluju protiv opstanka SNP-a, i rade na njegovom potpunom nestanku”.\nOd 12 članova Glavnog odbora SNP-a iz Berana, taj zahtjev nije potpisao jedan, i to Boris Bućković. M.V.\nPartiju od rukovodstva može spasiti samo članstvo\nKako je saopštio Aleksandar Damjanović, ostaje svojevrsna činjenica da je vrh partije valjda slaveći najnoviji izborni „uspjeh” u Herceg Novom pokušao da se obračuna sa članom partije, umjesto da snosi odgovornost za dva mandata u Novom ili ukupno osam odborničkih mandata u četiri primorske opštine, i dovođenje partije na političku marginu.\n– Podsjetiću na kraju i da sam nakon više puta javno rekao da partiju od svog rukovodstva može da spasi samo članstvo, a vrijeme za nama je potvrdilo taj stav – rekao je Damjanović.


Slučaj Skripalj: Stručnjaci našli mogući uzrok trovanja ruskog agenta - Sputnjik Srbija\n09:12 11.03.2018 (osveženo 10:03 11.03.2018) Preuzmite kraći link\nList piše da se istraga sada fokusira na verziju da bi buket mogao da sadrži otrovne supstance.\nTo ne treba isključiti“, rekao je izvor. „Sada se sve vrti oko cveća, svežeg cveća na grobu. Očigledno je on (Skripalj) bio tamo nešto pre nego što je stigao na parking (u centru Solsberija)“, dodao je izvor lista.\n„Mejl on sandej“ navodi da su Skripalj i njegova ćerka posetili groblje nekoliko sati pre nego što su hospitalizovani prošle nedelje. Stručnjaci pretpostavljaju da su napadači mogli da pošalju cveće Skripalju kući. Nije isključeno da se u buketu nalazila razglednica ili beleška poznanika Skripaljeve supruge, u kojoj je bila molba da cveće odnesu na groblje. Novine ističu da je bivši pukovnik GRU na grob supruge Ljudmile obično odnosio veštačko cveće.\nLondonska policija odbila je da za list komentariše te informacije.\n„Ne potvrđujemo privatne izvore ili mesta (gde se sprovodi istraga)“, rekao je portparol policije.\nBritanska policija je 5. marta saopštila da se dve osobe nalaze u kritičnom stanju zbog trovanja nepoznatom supstancom. Ni predstavnici policije, ni ministarka unutrašnjih poslova Velike Britanije Amber Rad, ni premijerka Tereza Mej, govoreći o žrtvama nisu navodili imena Sergeja Skripalja i njegove kćerke Julije. Za sada je jedini zvaničnik koji je objavio imena ministar spoljnih poslova Boris Džonson.\nSkotland jard je 7. marta saopštio da je u pitanju bio „pokušaj ubistva korišćenjem nervnog agensa“.\nBivši agent GRU Sergej Skripalj dobio je azil u Velikoj Britaniji nakon razmene obaveštajaca između Rusije i Sjedinjenih Američkih Država 2010. godine, kada je Rusiji predato deset osoba, među kojima je bila i Ana Čepmen.\ngrob, cveće, policija, istraga, GRU, Ljudmila Skripalj, Sergej Skripalj, Velika Britanija


VIDEO MAJSTOR - Vesti - Novi dizajn Vimeo sajta\nVimeo uskoro dobija novi izgled i brojna poboljšanja. Promene su na svim nivoima i sa korisničke strane i u pozadini sajta (sa serverske strane). Neke od promena će primetiti i obični posetioci (novi izgled) a neke samo članovi. Među najvažnijim novinama koji će posetioci primetiti je novi dizajn stranice za prikaz videa. Naravno video plejer će sada biti veći i prekrivaće punu širinu stranice.\nMože se naslutiti da su ove promene najavljene sada jer je i YouTube, najpopularniji video sajt takođe najavio redizajn, pre dva meseca.\nZa one koji ne znaju, Vimeo je veoma popularan sajt za deljenje videa koji uglavnom privlači ljude koji kreiraju sopstveni video, nezavisne filmmakere i osobe zainteresovane za film.


General Draža Mihailovich: Ministar odbrane Dragan Šutanovac i ambasador SAD u Srbiji Meri Vorlik obišli Pranjane\nMinistar odbrane Dragan Šutanovac i ambasador SAD u Srbiji Meri Vorlik obišli Pranjane\nMinistar odbrane Dragan Šutanovac i ambasador SAD u Srbiji Meri Vorlik obišli su danas Osnovnu školu "Ivo Andrić" u Pranjanima, kod Gornjeg Milanovca, za čiju je rekonstrukciju i izgradnju fiskulturne sale američka vlada izdvojila 700.000 dolara.\nPosle obilaska škole, Šutanovac i Vorlik su podsetili da su meštani Pranjana u misiji "Haljard", u Drugom svetskom ratu 1944. godine, spasili više od 520 savezničkih pilota.\n"Ovde smo danas ne smao da bi se setili takvih dela meštana Pranjana, već i da na osnovama starog prijateljstva izgradimo još čvršće, novo prijateljstvo", rekla je američka ambasadorka.\nVorlik je dodala da "to uključuje budućnost mesta Pranjani, ali isto tako i budućnost bogate evropske Srbije".\nCilj posete srpskog ministra odbrane i američke ambasadorke je nastavak projekta "Humanitarna asistencija", koji se sastoji od dva dela.\nPrvi podrazumeva izgradnju biblioteke koja će povezivati dve postojeće školske zgrade i služiće kao mesto za okupljanje lokalne zajednice, a drugi projekat se odnosi na završetak sportske sale, čiju izgradnju je opština počela pre nekoliko godina.\nProjekat "Humanitarna asistencija" započeo je prošle godine, u okviru saradnje nacionalne grade Ohaja i Vojske Srbije, kada su američki gardisti i srpski vojnici zajedno radili na obnavljanju škola i obdaništa u Lapovu, Prokuplju i sokobanjskom selu Trubarevac.\nVazdušni most za istoriju\nOperacija "Halijard" iz leta 1944. godine se smatra za jednu od najuspešnijih spasilačkih misija izvedenih iza neprijateljskih linija u istoriji ratovanja. Tada je oko 1.000 američkih pripadnika vazduhoplovnih snaga oboreno je iznad okupirane Jugoslavije, od kojih je značajan broj završio u Srbiji.\nSelo Pranjani je mesto gde je počelo spasavanje više od 520 savezničkih pilota u avgustu 1944. godini i ta operacija je poznata kao najveća saveznička operacija vazdušnog mosta iza nepreijateljskih linija.\nPosted by Aleksandra at Thursday, October 07, 2010


Katalog proizvoda / Srce / KOENZIM Q10 120 mg + VITAMIN E\nKoenzim Q10 ili ubikinon vitaminima je slična tvar topiva u mastima. Ovaj koenzim nužan je za stvaranje energije na staničnoj razini (sudjeluje u stvaranju adenozin trifosfata (ATP)). Koncentracija Q10 u tijelu opada sa starenjem i oboljenjima - kod 40-godišnjaka je umanjena za oko 30%, a kod osoba iznad 50 godina njegova je sinteza i do 60% manja u odnosu na 20-godišnje osobe. Smanjenje koncentracije koenzima Q10 u organizmu rezultat je i sve slabije apsorpcije iz hrane (meso), iako je ona ionako vrlo slab izvor (u prosjeku čovjek hranom unosi oko 3-5 mg koenzima Q10 na dan). I uzimanje pojedinih lijekova (npr. statini) rezultira smanjenjem koncentracije koenzima Q10. Prisutan je u svakoj stanici organizma, a u najvišim koncentracijama nalazimo ga u srcu, zatim u jetrima, bubrezima, mozgu i gušterači.\nKutija sa 30 kapsula\nNaše preporuke uz: KOENZIM Q10 120 mg + VITAMIN E


Potresi u fudbalu, 12 klubova formira Evropsku Superligu | Glas Banja Luke - Nezavisni online magazin\nDodaje se da će prva sezona biti odigrana “što prije je moguće” i predviđeno je da se priključe još tri kluba.\n“Klubovi osnivači žele da održe sastanak sa UEFA i FIFA, kako bismo zajedno radili na partnerstvu da stvorimo najbolji mogući ishod za ligu i fudbal u cjelosti”, piše u saopštenju.\nOni ocjenjuju da je pandemija kovid-19 “ubrzala nestabilnost u postojećem evropskom ekonomskom modelu”.\n“Prethodnih mjeseci vodili su se intenzivni razgovori sa važnim fudbalskim faktorima o budućnosti evropskih takmičenja”, dodali su iz ESL.\nPremijer Velike Britanije Boris Džonson je rekao da su planovi “vrlo loši za fudbal”, dok je predsjednik Francuske Emanuel Makron podržao francuske klubove da ne učestvuju.\nUEFA je izdala zajedničko saopštenje sa engleskim FA, Premijer ligom, FS Španije, La Ligom i FS Italije, kao i Serijom A, da će ostati ujedinjeni u pokušaju da spriječe rascep, koristeći “sve raspoložive mjere”.\nEvropska klupska asocijacija se usprotivila ligi, dok je Asocijacija fudbalskih navijača ocijenila da su planovi motivisani “isključivo ciničnom pohlepom”.\nMeđu bivšim fudbalskim profesionalcima, nekadašnji igrač Liverpula i Totenhema Deni Marfi je rekao za BBC Sport da planovi “izgledaju bezdušno”, bivši kapiten Mančester junajteda Geri Nevil je rekao za Skaj sport da je “apsolutno zgrožen”, dok je nekadašnji štoper Juanjteda Rio Ferdinand izjavio za BT Sport da ovaj prijedlog najviše šteti navijačima.\n“Priča o formiranju Superlige je povratak evropskog klupskog fudbala unazad za 70 godina. Kada sam sa Aberdinom kao menadžer osvojio Kup pobjednika kupova, za mali provincijski klub iz Škotske je to bilo kao da ste se popeli na Mont Everest. Everton troši 600 miliona evra na izgradnju novog stadiona, sa ambicijama da igra u Ligi šampiona. Navijači iz cijelog svijeta vole takmičarski duh takav kakav jeste sada. U moje vreme, igrali smo četiri finala Lige šampiona, to su bile posebne noći. Nisam siguran da je Junajted umješan u ovo, kao što ja nisam dio donošenja odluka”, poručio je Ferguson.\nPrethodni članakOsumnjičen za nezakonito sakupljanje priloga, auto mu oduzet zbog duga\nNaredni članakNESVAKIDAŠNJA NESREĆA U BANJALUCI Motorista (24) udario u stablo u dvorištu porodične kuće


Upravni odbor Sindikata radnika rudnika u Federaciji BiH najavljuje generalni štrajk - zenicainfo.ba\nNaslovnica Aktuelno Upravni odbor Sindikata radnika rudnika u Federaciji BiH najavljuje generalni štrajk\nUpravni odbor Sindikata radnika rudnika u Federaciji BiH najavljuje generalni štrajk\nKolektivni ugovor za oblast rudarstva na prostoru Federacije BiH istekao je 01. maja, a novi nije potpisan. Ako pregovarački proces do tada ne bude uspješan, Upravni odbor Sindikata radnika rudnika u Federaciji BiH odlučio je stupanje u generalni štrajk rudara 23. maja u svih sedam rudnika Koncerna Elektroprivrede BiH.\n“Ovom odlukom potvrdili smo zapravo već izrečene najave tokom prvomajske protestne šetnje rudara u Sarajevu, kao i zaključke svih nivoa sindikalnog organizovanja u rudnicima uglja u sastavu Koncerna”, pojašnjava Sinan Husić, predsjednik Sindikata radnika rudnika u FBiH, naglašavajući da su usvojili i Odluku o najavi jednosatnog štrajka upozorenja od 16. do 23. maja u terminu od 7 do 8 sati ujutru.\n“U toku ove sedmice biće održan niz sastanaka na temu kolektivnog ugovora za oblast rudarstva u FBiH i prihvatili smo pozive svih zainteresovanih da razgovaramo o tome, te hoćemo da vjerujemo da ima kapaciteta, snage, odlučnosti i razumijevanja da se pravovremeno definiše i utvrdi najkvalitetnije moguće rješenje po tom pitanju u ovom trenutku”, pojašnjava predsjednik Sindikata radnika rudnika u FBiH.\nUkoliko pregovarački proces ne bude imao izglede za uspjeh, kažu u ovom Sindikatu, rudari u većem bh entitetu počeće 16. maja sa štrajkom upozorenja, a ukoliko se ne uspije usaglasiti sadržaj novog kolektivnog ugovora ili pak uslovi pod kojima će se produžiti važenje, već isteklog, kolektivnog ugovora, onda će štrajk upozorenja 23. maja u 7 sati ujutru prerasti u generalni štrajk, Odluka je Upravnog odbora Sindikata radnika rudnika u Federaciji BiH. (V.J.)\nPrethodni članakDevizne rezerve BiH na kraju marta manje za 2,4%\nNaredni članakNastup najmlađih selekcija na turniru u Makarskoj


Izvor: VOM.rs, 17.Dec.2019, 09:33\nVranjanka Milica Dimitrijević, direktorka firme “Hanibal”, našla se među nominovanim uspešnim privrednicima iz Srbije i regiona gde je proglašena “Najženom 21.veka”. Priznanje je došlo u trenutku kada ova prestižna firma sa juga Srbije proslavlja 30 godina rada. Ova mlada i uspešna žena rođena je u Vranju, gde je završila gimnaziju “Bora Stanković”. Svoje školovanje je […]\nMilica Dimitrijević proglašena za NAJŽENU 21. VEKA (FOTO)\nIzvor: OkRadio.rs, 17.Dec.2019\nMilica Dimitrijević, direktorka firme “Hanibal” iz Vranja, dobitnica je prestižne nagrade Naj žena 21. veka u konkurenciji velikog broja uspešnih ljudi iz Srbije i regiona. Godišnja priznanja za najuspešniju ženu i najuspešnijeg muškarca 21. veka dodeljna su na tradicionalnoj godišnjoj...


Obilježen svjetski mjesec borbe protiv trgovine ljudima – СНП\nObilježen svjetski mjesec borbe protiv trgovine ljudima\nНема коментара на Obilježen svjetski mjesec borbe protiv trgovine ljudima\nPovodom obilježavanja svjetskog mjeseca borbe protiv trgovine ljudima, Ljubiša Krstajić, osnivač i predsjedavajući UNITAS-a, globalne nevladine organizacije, kao i suosnivač i predsjednik borda direktora Karisma Hotels & Resorts , međunarodne hotelske grupacije, tradicionalnim udarcem u zvono zatvorio je berzu Nasdaq, drugu po veličini berzu u svijetu, odmah nakon njujorške.\nOva čast ukazana je organizaciji UNITAS, koja je prepoznata kao aktivan akter na polju konstantne borbe protiv trgovine ljudima.\nVjerujući u moć ujedinjenosti, kako i samo ime kaže, Unitas je ubrzo ostvario partnerstva sa državnim institucijama, NVO sektorom i drugim međunarodnim organizacijama, kao i stručnjacima u ovoj oblasti, kako bi razvio kolaborativna rješenja u borbi protiv trgovine ljudima.\nBrojne poznate ličnosti kontinuirano učestvuju u aktivnostima ove organizacije, kako finansijski, tako i moralno, ali i kao ambasadori dobre volje. UNITAS u Crnoj Gori, Hrvatskoj te drugim zemljama regiona i Evrope djeluje na zajedničkim projektima, kako u saradnji sa partnerskim nevladinim organizacijama, tako i posredstvom predstavnika državnih institucija. Trenutno je aktuelna regionalna kampanja HopeOn.Today koja broji više od 50 partnerskih organizacija, a u koju se svi zainteresovani mogu priključiti, te pomoći onima, kojima su oduzeta osnovna ljudska i građanska prava, a prevashodno sloboda.\n← Delegacija SNP prisustvovala pomenu povodom 20 godina od pogibije Pavla Bulatovića → Treći međunarodni festival klasične gitare„Gitar fest”, održaće se 3. i 4. aprila u Bijelom Polju


ALEKSANDAR VUČIĆ: Ovakvu histeriju prema Srbiji dugo nisam video - Naša Borba\nALEKSANDAR VUČIĆ: Ovakvu histeriju prema Srbiji dugo nisam video\nPredsednik Srbije Aleksandar Vučić izjavio je za RTS povodom otkazivanja posete ruskog šefa diplomatije Sergeja Lavrova da je nepristajanje Srbije da uvek bude deo čopora nešto što izaziva glavobolju, kao i da je „histerija koja se videla pokazala šta neki zapravo žele“ – da se, pošto ne mogu ništa da učine Rusiji, oni „iživljavaju nad Srbijom“. On je rekao i da Srbija u junu neće dobiti ništa od EU i da zato „razmišlja da li da ide na Samit“. Vučić kaže i da Srbija ima zalihe gasa za više od 100 dana, a da najveći problem predstavljaju nafta i ugalj, odnosno da li će do oktobra biti završen remont u TENT-u i Kostolcu. On tim povodom kaže da je „de fakto uvedeno vanredno stanje“ i da država radi na rešavanju problema.\nVučić je istakao da nije iznenađen ishodom oko posete Lavrova, da je nezadovoljan sveukupnom atmosferom i da takvu histeriju prema Srbiji dugo nije video.\nNaime, ambasador Rusije Aleksandar Bocan-Harčenko zvanično je danas informisao predsednika Srbije da ne postoje uslovi da se sprovede poseta ministra spoljnih poslova njegove zemlje, budući da tri države kojima se Rusija obratila, nisu dozvolile prelet njegovog aviona kroz njihov vazdušni prostor.\n„U Srbiju je u poslednja 24 sata stiglo više zapadnih medija nego ne bilo kada, čekajući da naprave sliku Vučića i Lavrova, da mogu da napadnu Srbiju“, rekao je Vučić.\n„Neću ja kao predsednik države da pripadam čoporu koji želi da osudi Dostojevskog, zamislite osudite Dostojevskog, pa znate ‘Zli dusi’, pa ‘Kockar’, pa ‘Karamazovi’, ‘Raskoljnikov’, što to da čitate, a šta da čitate, je l’ ta histerija toliko daleko otišla“, zapitao je.\nOn je rekao i da se mora izraziti nezadovoljstvo i nesaglasje sa pokušajem zabrane razgovora. Voleo bi, kako je dodao, da neko želi da razgovara, jer su razgovori lekoviti.\n„Kako je to Vučić zlikovac kome treba otkinuti glavu, što čitam na svim mrežama, a hoćete li sutra to da kažete članici NATO-a Turskoj pošto Lavrov ide u Ankaru? Nećete, izgleda, jer možete da budete tako bezobzirni samo prema jednoj maloj zemlji kao što je Srbija“, rekao je Vučić.\nOn je zapitao i kako je nekim liderima Evropske unije dozvoljeno da idu u posetu Putinu, a Srbija ne može da razgovara.\nNaglasio je da će Srbija da čuva svoju politiku samostalnog i nezavisnog odlučivanja, ali i da mora da donese zaključak koji je jasan i nedvosmislen – da mora da požuri na svom evropskom putu, ma kako to zvučalo kontradiktorno.\n„U junu nećemo dobiti ništa od EU, razmišljam da li da idem na samit“\nVučić je ističe da Srbija mora da požuri na svom evropskom putu zato što je to najbolje za nju i da jedina neće napredovati u junu.\n„Srbija mora da požuri na svom evropskom putu zato što je to najbolje za Srbiju, to je najbolje za našu decu“, rekao je on u razgovoru za RTS.\nIstakao je da razmišlja da li će prisustvovati predstojećem samitu EU-Zapadni Balkan, koji je zakazan za 23 jun.\n„Mi ćemo biti jedini koji ništa nećemo napredovati u junu, razmišljam da li da idem na samit u junu“, rekao je i dodao da Srbija ne sme zbog toga da odustane da bi u decembru dobili „mnogo toga“.\nZaliha gasa biće za celu zimu, problem nafta\nVučić izjavio je da Srbija ima zalihe gasa za više od 100 dana, a da je najveći problem nafta.\n„U ovom trenutku imamo 195 miliona kubnih metara gasa u našem skladištu u Banatskom dvoru, a još 125 u ruskom delu, mi moramo naš deo do 269,5 miliona da napunimo u naredna dva meseca, da imamo 779 miliona ukupno. Sve da bude najgori scenario možemo da izdržimo više od 100 dana, to je cela zima“, rekao je Vučić.\nOn je dodao da će biti potpisan ugovor o sufinansiranju sa Mađarskom, da će deo nabavke gasa biti finansiran iz budžeta, ali nije hteo da govori iz kog dela, već je najavio da će se „to videti iz rebalansa“.\nVučić je dodao da najveći problem predstavljaju nafta i ugalj, odnosno da li će do oktobra biti završen remont u TENT-u i Kostolcu, ali da je kako kaže „de fakto uvedeno vanredno stanje“ i da država radi na rešavanju problema.\nVučić je potvrdio da bi nova Vlada Srbije trebalo da bude forimirana do kraja jula i naveo da o tome za sada „razgovara sa svojim saradnicima“.\nPredsednik Srbije istakao je da gradjani nisu osetili nestašice i da sad razmišljaju „kako da provedu na moru dan više nego prošle godine“.\nKaže da se u Srbiji prodaje 1.375.000 boca ulja dnevno, duplo više nego ranije, a da je u subotu samo Deleze prodao 89,3 tone šećera, jer u Srbiji kupuje čitav region, zato što je najjeftinije.\nPrethodni tekstLAZOVIĆ IZ NDMBGD OPLEO PO BRATSKOJ RUSIJI: Ispada da će Rusija oslobađati Srbiju od EU\nSledeći tekstZORANA MIHAJLOVIĆ UDARILA NA SNS: Niko ne treba da brani Vučića od mene, nije prvi put da me napadaju


U Toplici nešto manji broj kovid pacijenata, apel da građani i dalje poštuju mere - ToplicaPressToplicaPress\nHome / BLACE / U Toplici nešto manji broj kovid pacijenata, apel da građani i dalje poštuju mere\nZa prethodna 24 sata u dve kovid ambulante prokupačke Opšte bolnie pregledano je 84 pacijenata sa simptomima respiratornih infekcija, trenutno je hospitalizovano 45 od kojih je kod 31 pacijenta potvrđen pozitivan test na korona virus. Jedan pacijent je zbog pogoršanog zdravstvenog stanja transportovan na dalje lečenje u Кlinički centar Niš.\nNa kiseoničkoj potpori trenutno je 27 pacijenata koji su pod 24-satnim nadzorom lekara i medicinskog osoblja.\nHospitalizovani pacijenti su sa bronhopneumonijom i srednje teškom kliničkom slikom. Iako je u prokupačkoj Bolnici nešto manji broj hospitalizovanih pacijenata, stanje je i dalje zabrinjavajuće i imamo još uvek veliki broj pacijenata kojima je potrebna kiseonička potpora – kažu u Bolnici.\nU kuršumlijskom Domu zdravlja prema poslednjim rezultatima testiranja, od 37 osoba koje su se javile u kovid ambulantu ove ustanove testirano je nih 24, a kod 9 pacijenata je potvrđeno da su pozitivni na koronu.\nShare the post "U Toplici nešto manji broj kovid pacijenata, apel da građani i dalje poštuju mere"\nPrevious: Žitelji Ivan Kule kod Kuršumlije tvrde da su odsečeni od sveta, nadležni kažu da nemaju takvu informaciju\nNext: Bez struje desetine sela kuršumlijske opštine, uvedena vanredna situacija


Pokret 'Misija: Kiseonik' opomenula RTS da ne reklamira pušenje nargile - Teslavision\nPokret “Misija: Kiseonik” (“Mission: Oxygen”) saopštio je danas da se “oštro protivi relativizaciji štetnosti pušenja nargila u prilogu koji je emitovan u četvrtak, 6. avgusta 2020. u Beogradskoj hronici Radio-televizije Srbije”.\nPokret smatra da “emitovani prilog poziva decu i mlade da probaju nargile kao egzotično i novo životno iskustvo, čime dovodi ovu ranjivu grupu u zabludu i ozbiljan zdravstveni rizik”, iako je, kako dodaje, obaveza javnog medijskog servisa da o štetnosti duvana i duvanskih proizvoda izveštava istinito i tačno.\nU saopštenju se kaže i da su nargile duvanski proizvodi tako da za njih važe svi zakoni o kontroli duvana, a posebno zabrana reklamiranja svih duvanskih proizvoda na svim medijima, kao i da je “naročito važno poslati nedvosmislenu i jasnu poruku o štetnosti korišćenja nargila, koje su, prema istraživanjima u Srbiji, medju ovom populacijom poslednjih godina u porastu”.\n“Bilo da se koristi duvan ili druga mešavina, pušenje nargila ima negativne efekte na zdravlje, pre svega zato što uključuje udisanje dima koji nastaje zagrevanjem ili sagorevanjem duvana”, istakla je predsednica Republičke stručne komisije za kontrolu duvana dr Srmena Krstev.\n“Tokom pušenja nargila oslobadja se dim koji sadrži ugljen-monoksid, kancerogene supstance i toksična jedinjenja, uključujući i teške metale. Nikotin iz duvana izaziva zavisnost. Kao i kod pušenja cigareta, štetne materije iz duvana i dima iz nargila izazivaju različite vrste raka, bolesti srca i krvnih sudova, smanjenu plodnost i bolesti pluća”, upozorila je Krstev, preneo ja Pokret “Misija: kiseonik”.\nOvaj Poket ističe i da “čin pušenja podrazumeva i kontakt prstiju sa usnama, dok pušenje nargila često uključuje deljenje piska za nargilu i creva medju korisnicima, što pospešuje prenos novog virusa korona, ali i drugih zaraznih bolesti poput herpesa, gripa, hepatitisa i tuberkuloze”.\n“Pozivamo javni medijski servis i sve aktere našeg društvenog života da nam se pridruže u borbi za detinjstvo bez dima i daju reč da će vlastitim primerom i svakodnevnim ponašanjem promovisati vrednosti zdravog, aktivnog i ispunjenog života dece i mladih”, poručio je Pokret “Misija: kiseonik”.\n“Misija: kiseonik” pokrenuta je 2018. godine sa ciljem prevencije pušenja kod dece uzrasta 10–12 godina.\nPrevious : EXIT Festival: Projekat Life Stream sa Petrovaradinske tvrdjave u septembru\nNext : Hezbolah kategorički demantuje da ima bilo kakvo skladište oružja u bejrutskoj luci


Vašington poziva Britaniju i EU da požure u pregovorima o Bregzitu - VIRALNE\nHome / SVET / Vašington poziva Britaniju i EU da požure u pregovorima o Bregzitu\nAmerički državni sekretar Reks Tilerson pozvao je danas Evropsku uniju i Veliku Britaniju da „brzo“ pregovaraju o Bregzitu, „bez nepotrebne gorčine“.\n„SAD će sačuvatu naš specijalni i dugogotrajni odnos sa Velikom Britanijom, ali istovremeno ćemo sačuvati čvrste veze s EU bez obzira na ishod Bregzita“, rekao je Tilerson u Vašingtonu govoreči o američko-evropskim odnosima, prenosi agencija Frans pres.\nOn je rekao da SAD neće pokušati da utiču na pregovore ali i da pozivaju EU i Veliku Britaniju da „brzo napreduju u tom procesu bez nepotrebne gorčine“.\nPregovori izmedju EU i Londona o Bregzitu već mesecima tapkaju u mestu. Evropska 27-orica smatra da će samo jasno izrečene britanske obaveze dozvoliti da se predje prva faza pregovora, koja je koncentrisana na uslove izlaska i računu koji Britanija treba da plati za izlazak iz Unije.\nBritanija treba da izadje iz EU krajem marta 2019. godine.\nU drugoj fazi treba da se pregovara o budućim komercijalnim vezama posle Bregzita.\nTilerson je u govoru u Vilson centru u Vašingtonu nastojao da pruži uveravanja Evropi da SAD ostaje potpuno posvećena evropskoj bezbednosti, posebno u borbi protiv pretnji od Rusije, prenosi AP.\nOn je u svom današnjem obraćanju rekao da će SAD biti prve da odgovore na bilo koji napad na nekog evropskog saveznika u skladu sa članom pet Povelje NATO o zajedničkoj odbrani.\nNjegove izjave imale su nameru da smire strahovanja da se administracija predsednika Donalda Trampa povlači iz Alijanse tražeći da evropske članice troše više na sopstvenu odbranu.\nTilerson se posebno kritički osvrnuo na Rusiju i rekao da su njena vojna intervencija u Gruziji i Ukrajini i „mešanje u evropske izbore i politiku neprihvatljivi“, kao i da nisu dostojni jednog odgovornog člana medjunarodne zajednice.\nTilerson se sprema da obidje nekoliko glavnih gradova u Evropi.\n← Prethodna vest Voštani Berluskoni: Ima 81 godinu i gotovo ni jednu boru na licu\nSledeća vest → Severna Koreja opet ispalila balističku raketu


Pred nama miholjsko leto\nDatum kreiranja sreda, 11 oktobar 2017 06:20\nSudeći po najavama meteorologa pred nama je miholjsko leto I temperature do 25 stepeni.\nBrojni kišni dani I pad temperature gotovo su nešto na šta smo se navikli od početka septembra. Sada nove prognoze predvidjaju lepo I sunčano vreme. Meteorolozi najavljuju suvo i stabilno vreme usled prostranog polja visokog vazdušnog pritiska koje će se nalaziti iznad većeg dela Evrope. Naš region će se naći u istočnom delu anticiklona pa temperature ipak neće biti previsoke za ovo doba godine već u okviru prosečnih vrednosti, za razliku od zapadne polovine kontinenta gde će temperature prelaziti 25 stepeni. Dakle do kraja sedmice zadržava se suvo i pretežno sunčano vreme sa maksimalinim temperaturama od 20-24C, jedino se u subotu očekuje malo svežije vreme usled pristizanja nešto hladnijeg vazduha sa severoistoka. Sve su prilike da se lepo vreme zadrži narednih desetak dana.\nPrema narodnom vjerovanju nakon Miholjdana (12. oktobar) počinje period prave jeseni, a nastavak toplih dana u jesenjem oktobarskom periodu se naziva miholjsko ljeto.


Gimnazijalci pokazali zavidno eksperimentalno znanje iz hemije\nU saradnji sa srednjom Tehničkom školom iz Medveđe, gimnazijalci iz Lebana sa druge i treće godine, održali su važan ugledni čas gde su radili razne oglede i praktično, po oceni profesora, demonstrirali zavidno znanje iz ovog predmeta.\nProfesor Snežana Stojilković istakla je za Jugmediu da je ovaj čas bio eoma bitan zbog saradnje dveju škola.\n„Sa svojim pomoćnikom Suzanom Rakić, i sa decom, pokazali smo razne oglede iz sveta hemije. Na ovaj način hteli smo da istaknemo da je važna saradnja i komunikacija profesora i učenika, jer se upravo tako razmenjuju znanja i iskustva. Deca su izrazila dalju saradnju sa nama, i ja kao profesor, a i naši gimnazijalci se zaista radujemo tome“, kaže Stojilkovićeva.\nCilj Gimnazije jeste da se uspostavi veći kontakt sa školama iz regiona radi unapređenja nastave, ali i druženja i razmenjivanja znanja i iskustva sa ostalim učenicima i profesorima, kao i zbog popularizacije predmeta, a ova generacija iz Gimnazije Lebane i Tehničke škole Medveša to radi sa velikom ljubavi.\nSprečen iznos neprijavljenih deviza\nU poslednja 24 sata u Zavod za javno zdravlje u Vranju stigli su rezultati po kojima je još 151 osoba zaražena u Pčinjskom okrugu, 109 u Vranju, 13…


Prvi iPhone USB-C modeli stižu naredne godine - BIGportal.ba\nApple je započeo testiranje iPhone modela koji korite industrijski standard baziran na USB-C interfejsu, prenose dobro obavešteni izvori bliski Bloomberg-u. Od 2012.\nApple telefoni koriste sopstveno rešenje u vidu Lightning konektora, ali noviji i nešto veći USB-C port je slobodno možemo reći, potpuno ovladao i postao domininatan standard fizičke veze u oblasti potrošačke elektronike uključujući i neke Apple proizvode. Korisnici, stručni novinari, pa čak i vladina regulatorna tela su pozvala Apple da napuste Lightning standard i pređu na USB-C u godinama koje dolaze.\nOvakav razvoj događaja je doveo Apple u veliku dilemu sa tri moguća rešenja od kojih dvako, ima svoje negativne strane. Po jednom scenariju, kompanija i dalje može tvrdoglavo da se drži Lightning standarda i to znači da postojeći vlasnici iPhone modela u dogledno vreme neće morati da kupuju nove adaptere, kablove i punjače. Takođe, proizvođači dodataka i opreme za Apple telefone neće morati da izbacuju redizajnirane proizvode sa novim tipom konekcije.\nTreći scenario je da Apple pređe na potpuno bežični standard komunikacije, koji obično ne podrazumeva prenos energije tj opciju punjenja baterije, kao ni ultra brze standarde prenosa podataka. Podsetimo da je USB-C 3.2 Gen2 deset puta brži prilikom transfera podataka od trenutno najbržeg standarda Wi-Fi 6 bežične komunikacije.\nPrema trenutnim informacijama kojima raspolaže Bloomberg, Apple aktivno testira scenario prelaska na USB-C standard, pošto Evropska unija užurbano ide ka donošenju zakona koji će zahtevati od kompanija da mobilni telefoni, tablet računari, digitalne kamere, slušalice, ručne gejming konzole, portabl zvučnici i slični uređaji iz oblasti potrošačke elektronike, kao standard koriste upravo USB-C konekciju!\nNovi zakon još uvek nije donesen, ali u perspektivi je to praktično gotova stvar, što bi nateralo Apple da se odluči za USB-C kao konačno i najlogičnije rešenje. Izvori čije informacije prenosimo još uvek nisu sigurni hoće li Apple nastaviti sa planom prelaska na USB-C standard, ako na kraju zakon koji je u pripremi ne prođe proceduru usvajanja.\nUz sve to, modeli koje Apple trenutno testira nisu planirani da se ponude tržištu do kraja ove godine, tako da će i ovogodišnji iPhone i dalje koristiti Lightning standard, ali kako stvari stoje iPhone sa USB-C konekcijom bi mogao da ugleda svetlo dana već 2023. godine!


Sjajni nastupi apatinskih atletičara na kraju sezone - Somborski informativni portal - Agencija Soinfo\nSjajni nastupi apatinskih atletičara na kraju sezone\nDve pobede Đure Borbelja u dva dana, pobede Milice Zanze i Nemanje Kovačevića, bronza Miloša Drekovića na mitingu u Beogradu, srebro Zorana Radičanina na maratonu u Novom Sadu.\nMladi atletičari iz opštine Apatin članovi AK Apatin Apatin (4 takmičarke i dva takmičara) i AK Omladinac Prigrevica (dve takmičarke), imali su sjajan nastup na 2. Beogradskom atletskom\ntrofeju, koje je u organizaciji Atletskog kluba BAK realizovano u atletskoj dvorani na Vojnoj akademiji u nedelju 08.12.2019. godine.\nNa ovom sjajnom takmičenju je nastupilo preko 500 mladih atletičara, pobede i odbranu titule od prošle godine ostvarila je sjajna Milica Zanze koja je istrčala odličnu trku na 50 metara i sa rezultatom 7 sekundi i 95 stotinki, ispred drugoplasirane domaće predstavnice Milosavljević Kasije (8.27 sekundi) i predstavnice Čačka Nađe Paunović (8.42). Rezultat koji je Milica ostvarila, je najbolji rezultat u celoj godini u R. Srbiji u svom godištu, takođe drži i najbolje vreme na 60 metara.\nPobedu je odneo i Nemanja Kovačević (2009. godište) u disciplini bacanje medicinke sa rezultatom 8 metara i 16 centimetara, ispred dva takmičara iz Smedereva, Ribak Nikole (6.80 m) i Ribak Đorđa (6.38 metara). Sjajan nastup na takmičenju imao je Miloš Dreković (2009. godište), koji je u trci na 50 metara osvojio bronzanu medalju sa rezultatom 7 sekundi i 81 stotinka. Elena Ćopić (2009.godište) zauzela je 13. mesto u disciplini 50 metara sa rezultatom 8.50 sekundi.\nJovana Kuridža (2013. godište) zauzela je 10. mesto u skoku u dalj iz zone u kategoriji dece 2012. godište i mlađe sa rezultatom 2,55 metara, njena sestra Jelena Kuridža (2010. godište) osvojila je 13. mesto u svojoj starosnoj kategoriji (2 metra i 81 centimetar).\nČlanice AK Omladinac Prigrevica imale su odličan nastup i bile blizu osvajanja medalja, Dragana Popović (2009. godište) u disciplini 50 metara, osvojila je 5. mesto sa rezultatom 8.05 sekundi, dok je Tamara Rakas (2010. godište) osvojila je 6. mesto u trci na 200 metara (33 sekunde i 99 stotinki).\nTokom vikenda odličen rezultate ostvarili su i seniori AK Apatin, Đuro Borbelj odneo je dve pobede u dva dana, u subotu je slavio na trci na 10 kilometara koja je u organizaciji AK Loznica održana na Ceru, dok je u nedelju pobedio na 21 kilometar i 097 metara, na tradicionalnom reciklažnom maratonu u Novom Sadu, čiji je organizator ARK Fruška Gora Novi Sad. Na reciklažnom maratonu u disciplini na 42 km i 195 metara, vicešampionsku titulu osvojio je Zoran Radičanin. Sjajne rezultate u polumaratonskoj trci imali su i ostali članovi AK Apatin, Nemanja Đurić i Živa Vijoglavin koji su oborili lične rekorde.\nNa nedavno održanom Prvenstvu Srbije u maratonu članovi AK Apatin imali su zapažene rezultate i dostojno reprezentovali AK Apatin, najuspešnije bio Željko Končar koji je sa rezultatom 2 sata, 46 minuta i 57 sekundi, osvojio peto mesto, Dušan Momić je bio sedmi (3 sata 8 minuta i 25 sekundi), Miroslav Pešić je na svom debitantskom nastupu u maratonu osvojio deveto mesto, istrčavši rezultat 3 sata 27 minuta i 16 sekundi), svoj poslednji nastup u dresu AK Apatin imao je Novica Stojanović koji u prelaznom roku prelazi u AK Panonija Pančevo, osvojivši 16. mesto (3 sata 42 minuta i 9 sekundi), Željko Peković osvojio j 17. mesto (3 sata 42 minuta i 27 sekundi).\nProšlog vikenda održan je prekogranični ultramaraton Baja-Sombor 48 kilometara, čiji je tehničkiorganizator bio ARK Somaraton, na kojem su odličan nastup imali takmičari iz Dobro jutro Apatine, treća mesta osvojili su ženska štafeta Marija Bubalo i Jasmina Kljajić i miks štafeta Zoran Rakić i Darija Amanović.\nIstog vikenda kad je realizovan ultramaraton, održani su dani atletike u Kragujevcu, gde su Atletski klub „Apatin“ predstavljali Goran Čegar, Predrag Vejin i Sreto Ilinčić.\nViše iz ove kategorije « Sabrina se vratila kući: Žena koja je zakopala mrtvu bebu neće krivično odgovarati\tIzložba „Tragom podunavskih Švaba“ od petka u Apatinu »


Cijene životnih namirnica u BiH vrtoglavo rastu\nKako ističu sagovornici “Nezavisnih novina”, razlog za to je u prvom redu rast nabavnih cijena u periodu pandemije virusa korona, kao i porast cijene goriva, ali da problem predstavlja i to što država trenutno ne raspolaže mehanizmima da rast cijena zaustavi.\nDa je poskupljenje vidljivo u svakom marketu u BiH, potvrdila je i Gordana Bulić, predsjednica Udruženja potrošača Tuzlanskog kantona, koja ističe da je cijena jestivog ulja skoro bila 1,8 KM, a sada iznosi oko 2,5 KM.\n– Došlo je do povećanja cijena i tu se ne može nešto puno učiniti, ne može se zaustaviti njihov rast i one se ne mogu vratiti na neki raniji nivo, kao što je to učinjeno u martu prošle godine kada je bilo proglašeno opšte stanje epidemije – rekla je Bulićeva za “Nezavisne”.\nMurisa Marić, izvršna direktorica Udruženja za zaštitu potrošača DON Prijedor, navela je za “Nezavisne” da je suštinski došlo do porasta nabavne cijene ovih proizvoda, te da trgovci poskupljenja u trgovinama pravdaju upravo poskupljenjem u nabavi, te da to ipak nije opravdanje za ovako drastičan rast, koji je počeo kada je gorivo poskupjelo.\n– Prošle godine, kada je na snazi bila mjera Vlade RS da nema marži na osnovne životne namirnice, padom cijena goriva nisu pale cijene ovih namirnica – rekla je Marićeva.\nPotrošače, prema njenim riječima, najviše brine rast cijena žitarica, jer, kako ističe, u našem narodu je još uvriježeno mišljenje da “dok ima hljeba u kući, nekako će se preživjeti”.\nRast cijena brašna, kako tvrde mlinari i pekari, ne bi trebalo da dovede do poskupljenja pekarskih proizvoda, a Radenko Pelemiš, predsjednik Udruženja mlinara i pekara regije Bijeljina, kazao je za “Nezavisne” da mlinari očekuju i dodatno poskupljenje brašna, ali da cijene pekarskih proizvoda neće dizati, jer se građani nalaze u nezavidnoj poziciji.\n– Očekujemo rast od oko dva do tri feninga, ali takođe smatramo da će za oko dva mjeseca doći i do stagnacije cijena, mada je još rano prognozirati – rekao je Pelemiš.\n– Zanimljivo je da je u Rusiji i Ukrajini, koje su najveće izvoznice pšenice, na primjer uvedena taksa na izvoz pšenice od nekih 25 evra po toni – kazao je Pelemiš.\nU Ministarstvu trgovine i turizma RS su za “Nezavisne” potvrdili da je, prema podacima kojima raspolažu, do poskupljenja povrća, brašna i ulja došlo već u januaru ove godine, te da je razlog za to rast berzanskih cijena pšenice, suncokreta i šećera na svjetskom tržištu zbog lošijih prinosa.


26.02.2020 / 15:16 BiH - BiH i Grčka\nFoto: MSBiH - Vijesti.ba\nMinistar sigurnosti Bosne i Hercegovine Fahrudin Radončić primio je danas ambasadora Republike Grčke u BiH Dimitriosa Papandreoua s kojim je razgovarao o ilegalnim migracijama, bilateralnoj saradnji i putu BiH u evropskim integracijama.\nPapandreou je naveo da Grčka poduzima sve neophodne mjere kako bi se spriječio novi migranstki val prema Evropskoj uniji, a time i prema BiH, te negira podatke da se u njegovoj zemlji već nalazi oko 100.000 ilegalnih migranata. Također, istakao je da je u vrhu prioriteta i spriječavanje krijumčarenja i dolazak novih migranata u Grčku.\nRadončić je istakao da je to ohrabrujuća informacija te naglasio važnost regionalne saradnje zemalja koje se suočavaju s tim problemom. Zbog toga je pozitivno ocijenio i najavu skore posjete ministra unutrašnjih poslova Grčke zemljama regiona, u sklopu koje će posjetiti i BiH.\nRazgovarano je i o borbi protiv terorizma i ambasador Papandreou je istakao da BiH daje dobar primjer zamljama u regionu, ali i Evropi na koji način se treba rješavati taj problem.\nPonovio je da BiH ima punu podršku Grčke na putu ka evropskim integracijama te ponudio tehničku i pravnu pomoć za ubrzanje tog procesa, saopćeno je iz Ministarstva sigurnosti BiH.


Ulazak u Srbiju uz negativan PCR test - Aviatica\nVlada Srbije donela nove mere za ulazak stranaca u Srbiju i naših građana koji se vraćaju kući, a koje stupaju na snagu 20. decembra 2020.\nDatum / Date: 16.12.2020.\nKako je Vlada Srbije saopštila usvojene su nove mere koje je predložio Krizni štab za borbu protiv koronavirusa Covid-19. Nove mere stupaju na snagu 20. decembra 2020. i odnose se na ulazak u Srbiju.\nOd tog dana, svi stranci koji budu želeli da uđu u našu zemlju moraće da poseduju negativan PCR test ne stariji od 48 sati. Državljani Srbije koji žive ili se nalaze u inostranstvu, a žele za praznike da posete Srbiju moraće takođe da poseduju negativan PCR test ali će i bez njega moći da uđu u zemlju i u tom slučaju će morati da budu u desetodnevnom kućnom karantinu.\nNova uredba takođe podrazumeva i nove cene PCR testiranja. Od 20. decembra cena testiranja na lični zahtev biće 18.000 dinara za strance, a za naše državljane 9.000 dinara s tim da će za njih do promene cene doći tek od 1. januara 2021.\nNaslovna fotografija: © Flughafen Wien\nBožićgranična kontrolaNova godinaPCR testprazniciputovanjeSrbijaulazak stranaca


Zrenjaninska udruženja traže da se obustavi postupak protiv uhapšene novinarke Ane Lalić - Z1INFO.RS\nNaslovna Hronika Zrenjaninska udruženja traže da se obustavi postupak protiv uhapšene novinarke Ane Lalić\nGrađanski preokret poziva nadležnog tužioca da obustavi postupak protiv novinarke Ane Lalić i naloži policiji njeno hitno puštanje iz pritvora. Nedopustivo je da se suština njenog novinarskog posla – da javnosti prenese informacije do kojih je došla, a u vezi sa stanjem u Kliničkom centru Vojvodine, bude tretirano kao delo zbog kojeg se lišava slobode, rekli su u tom udruženju.\nO izazivanju panike u javnosti nema ni govora jer građani dobro znaju u kakvom je stanju srpsko zdravstvo godinama unazad, koliko mu nedostaju oprema i lekovi, a pre svega lekari i medicinski tehničari, smatraju u GP i dodaju da zbog onoga što je Lalić prenela ne mogu da budu čak ni iznenađeni, a kamoli uznemireni. U ovom slučaju radi se o panici druge vrste, a to je panika vladajuće garniture od sve većeg broja ljudi koji dižu glas protiv državne mašinerije laži i od novinara koji imaju hrabrosti da to objavljuju, stav je Građanskog preokreta.\nI Pokret ujedinjenih fantoma se oglasio i zahteva hitno puštanje na slobodu novinarke portala nova.rs Ane Lalić. ”Nedopustivo je vršiti represiju nad onima koji profesionalno izveštavaju o dešavanjima u zdravstvenim ustanovama tokom epidemije korona virusa” kažu iz PUF-a.\n”Zahtevamo da Vlada Srbije odmah stavi van snage skandalozni Zaključak kojim je centralizovala informisanje o epidemiji u Srbiji”, smatraju fantomi i dodaju je ”taj zaključak je antidemokratski, protivustavan i protivan zakonu o slobodnom pristupu informacijama od javnog značaja”.\nGrađani Srbije ne treba da dozvole da se vanredno stanje pretvori u iživljavanje vlasti nad istinom, medijima i opozicijom, rečeno je u saopštenju PUF-a.\nana lalic novinarka\nzadrzavanje u pritvoru novinara


Laptop o kojem sanjaju svi gejmeri: HP Omen X\nKompanija HP predstavila je svoj najmoćniji gejmerski laptop - Omen X. Riječ je o računaru koji je osmišljen za gejmere i e-sportiste, i za koji se očekuje da u regionu bude dostupan od novembra ove godine po početnoj cijeni od 2.699 evra. Razvijajući ovaj model računara, kompanija HP se prvenstveno vodila potrebama gejmera, koji zahtijevaju optimalne i konfigurabilne performanse na nivou desktop računara i koje omogućavaju veliki broj frejmova u sekundi i brz odziv.\nImajući sve to u vidu, HP je stvorio uređaj sa naprednim rješenjem za hlađenje, ekranom sa brzim odzivom, potpuno prilagodljivom mehaničkom tastaturom i softverskim alatima koji omogućavaju korišćenje hardvera do krajnjih granica. HP je opremio Omen X Laptop uređaje sljedećim tehnologijama i karakteristikama: Omen Command Center softver za prilagođavanje i iskorišćenje hardvera do krajnjih granica, uz mogućnost upravljanja overklokingom procesora; optimizovanje mrežnog saobraćaja kako bi se smanjilo kašnjenje tokom online igranja; prilagođavanje sistemskog osvjetljenja za bolju kontrolu u igrama.\nSedmu generaciju Intel procesora sa nezaključanim Intel Core i7 procesorima RAID0 SSD opciju za ultra brzo startovanje i učitavanje igara i PCIe SSD+HDD opcije skladištenja za brzi odziv i veliki smeštajni kapacitet. Sistem hlađenja koji omogućava hardveru da radi preko fabričkih podešavanja, uključuje ventilator za povećanje protoka vazduha, kao i integrisanu komoru za isparavanje sa četiri toplotne cevi od 3.5 mm koje poboljšavaju prenos toplote sa GPU i CPU ka četiri pozadinska hladnjaka.\nOsim toga, HP Omen X laptop posejduje i mehaničku RGB LED tastaturu sa pozadinskim osvetljenjem, 4K ekran dijagonale 17 inča visoke rezolucije, DTS Headphone:X koje simuliraju suround zvuk, kao i prozirnu masku koja omogućava da vidite unutrašnjost laptopa. Omen X Laptop je takođe napravljen tako da se može proširivati, bilo putem jednostavne nadogradnje sistemskih mogućnosti ili mijenjanjem komponenti.


Pola veka studija koje spajaju više naučnih disciplina - Zvanična blog stranica multidisciplinarnih Studija pri Univerzitetu u Beogradu\nDragana Jokić-Stamenković - Politika\nNova generacija naučnika sa znanjem koje povezuje prirodne, medicinske i tehničke nauke potrebni su u biomedicini, dijagnostici i biotehnologiji.\nIstraživanje terorizma, organizovanog kriminala i bezbednosti u savremenom svetu studentima Univerziteta u Beogradu omogućeno je na master akademskim studijama. Na drugom master programu uče o ulozi religije u savremenom društvu, ali i u evropskim i svetskim integracijama. Akademcima koji su završili osnovne studije iz društvenih nauka, kao što su diplomirani pravnici, ekonomisti, filozofi, psiholozi, UB nudi master program Računarstvo u društvenim naukama, osmišljen da im da dodatna znanja iz računarstva, sve potrebnija i u ovim profesijama.\nSva ova dodatna znanja na najstarijem univerzitetu u zemlji studentima su ponuđena u okviru takozvanih multidisciplinarnih studija, koje su sve popularnije s tehnološkim razvojem. I dok ostali univerziteti u zemlji, pa i u mnogim delovima sveta uopšte i nemaju formiranu ponudu znanja iz više spojenih naučnih disciplina, UB se diči višedecenijskom tradicijom takvih master i doktorskih studija. Kako ističe prof. dr Petar Marin, prorektor za nauku UB, ovaj univerzitet će za koji mesec obeležiti tačno 50 leta otkako je, na predlog Prirodno-matematičkog i Medicinskog fakulteta, Savet UB doneo odluku o osnivanju Centra za multidisciplinarne studije. On nudi posebne programe koji se ne izučavaju u okviru fakulteta. U početku su spajali samo nekoliko naučnih oblasti i rezultirali su izradom doktorskih disertacija iz biofizike, ili biomedicinskog inženjerstva i tehnologija, dok se danas, pet decenija kasnije, organizuje deset master i pet doktorskih multidisciplinarnih programa. Marin najavljuje da će ih biti i više jer se neki programi nalaze u postupku akreditacije, a prave ih po ugledu na one koji postoje na inostranim univerzitetima, ali i u skladu s potrebama studenata i savremenog društva.\nOsnovne odlike multidisciplinarnih programa su da prate savremene tokove nauke u raznim oblastima i da su fleksibilni u dizajniranju kako bi studentima pružili praktičnu primenu stečenih znanja nakon završetka studija u skladu s trenutnim potrebama tržišta.\n– Neki studijski programi su nastali u saradnji s Privrednom komorom Srbije i Nacionalnom službom za zapošljavanje kako bi obrazovanim, mladim ljudima koji su duže vreme evidentirani na birou za nezaposlene pružili mogućnost da, dodatim obrazovanjem, dobiju veću šansu za pronalaženje posla. To su, na primer, master programi Menadžment poslovnih performansi i Studije migracija. Drugi programi i su, opet, nastali saradnjom UB s univerzitetima u unutrašnjosti zemlje, ali i u inostranstvu, ili kroz međunarodne projekte kao što su Tempus, Erazmus i slični – pojašnjava profesor Marin.\nOn dodaje da se na doktorskim multidisciplinarnim pravcima u glavnom gradu, između ostalih, obrazuje i nova generacija naučnika sa znanjem koje povezuje prirodne, medicinske i tehničke nauke. Znanje stiču na programu Biofotonika, a potrebni su u biomedicini, dijagnostici i biotehnologiji. Na programu Inteligentni sistemi studenti se usavršavaju u oblasti računarstva, kako bi rešavali praktične, ali kompleksne probleme, dok se na programu Biomedicinsko inženjerstvo i tehnologije studenti osposobljavaju za samostalan rad u oblasti koja povezuje medicinu i inženjerske nauke. Jedan od njihovih osnovnih ciljeva je razvoj novih uređaja koji će se koristiti u zdravstvu.\n– Verujem da će razvoj nauke i novih tehnologija značajno uticati na potrebe tržišta za novim zanimanjima, pa će i interdisciplinarni rad biti još poželjniji. Neke specijalizacije će biti potpuno nove, a neke će se postepeno gubiti. Što se tiče Univerziteta u Beogradu, smatram da treba da očuvamo naučnike koji će biti u stanju da prate najnovije trendove iz što je moguće više naučnih disciplina. Mislim i da je povezivanje fakulteta i univerziteta imperativ u savremenom svetu. Univerzitet u Beogradu ulaže velike napore da se umreži s inostranim univerzitetima, a članstvo u novijim asocijacijama, kao što su Circle U i CESAER, trebalo bi da omogući razmenu studenata i profesora, ali i formiranje novih i unapređenje postojećih multidisciplinarnih programa koji će dati stručnjake za poslove budućnosti. Takođe, članstvo u asocijacijama eminentnih evropskih univerziteta, koje su preteča budućih megauniverziteta, unapređuje rad i ugled UB, kao jedinog univerziteta od nacionalnog značaja u Srbiji – ističe prof. Marin i zaključuje da su multidisciplinarne studije, nažalost, daleko manje zastupljene na ostalim univerzitetima u Srbiji.\nDoktorske studije Master studije Multidisciplinarne studije Studije pri Univerzitetu Univerzitet u Beogradu


Predsjednici opština na sastanku Komiteta regiona u Briselu\nPredsjednik Opštine Bijelo Polje Petar Smolović i generalni sekretar Zajednice opština Crne Gore Refik Bojadžić, predsjednici opština Mojkovac i Bar Ranko Mišnić i Dušan Raičević i gradonačelnik Prijestonice Cetinje Aleksandar Kašćelan prisustvuju 12 –tom zajedničkom sastanku Savjetodavnog odbora između Crne Gore i EU pri Komitetu regiona EU u Briselu.\nZadatak (Savjetodavnog odbora) je saradnja lokalnih i regionalnih vlasti unutar EU. Pohvaljeno je što lokalne vlasti sve više koriste pretpristupne fondove, ali i što se u saradnji EU i lokalnih zajednica realizuju kapitalni pojekti, kao što je postrojenje za prečišćavanje otpadnih voda u Bijelom Polju.\nPredsjednik Opštine Bijelo Pole Petar Smolović rakao je na sastanku u Briselu da pripadnost i opredijeljenost naše države ka ujedinjenoj Evropi potvrđuje i naš status lidera u pregovorima o pristupanju EU.\n-Ostvarili smo izuzetan napredak tokom proteklih godina u pogledu zakonske reforme i izgradnje institucija. U ovoj priči, lokalne upave kao servisi građana, moraju imati zapaženu ulogu. Mi, iz Lokalane uparve Bijelog Polja, dajemo snažnu podršku ovim procesima i kroz niz aktivnosti se trudimo da damo doprinos državnoj opredijeljenosti za članstvo u EU, istakao je Smolović.\nKomentarisan je i posljednji Izvještaj o napretku Crne Gore na putu ka EU i konstatovano da Crna Gora nastavlja da bude lider u regionu kada su EU integracije u pitanju.\nEU - pretpristupna pomoć za kandidovanje zemalja ima više svrha, ali je najbitnija da obezbijedi zemljama članicama autonomiju, kako na lokalnom nivou, tako i čitavom društvu da prihvate i sprovedu pravila EU, norme i procedure, što je ključno za članstvo u EU. Poštovanje pravila na nivou EU i na nacionalnom nivou je važno, ali ne i dovoljno da bi stanovnici osjetili uticaj svega ovoga, bitna je komunikacija sa njima, čak i krucijalana, posebno na lokalnom nivou, saopšteno je na sastanku u Briselu, kojem je prisustvovao i ambasador Crne Gore u Briselu Bojan Šarkić.


protesti Archives - mojusk.ba\nProtesti pred kampom BIRA se nastavljaju uprkos hladnom vremenu. Jučer je (subota) bio 76. dan otkako se građani okupljaju ispred ovog kampa u Bihaću, a posebno nakon njegovog zatvaranja, jer permanentno postoji mogućnost da se kamp aktivira što građani žele spriječiti. Pritisak za otvaranje ovog kampa posebno se osjeti u svijetlu najave zatvaranja kampa Lipa i mogućnosti da se migrant iz tog kampa prebace u gradsku zonu čime se stiče utisak da se najavom zatvaranja kampa Lipa želi izvršiti dodatni pritisak kako bi se kamp BIRA opet aktivirao za smještaj…\nU više izraelskih gradova sinoć su održani masovni antivladini protesti i demonstranti su tražili ostavku premijera Benjamina Netanyahua, javlja Anadolu Agency (AA). Najmasovniji protesti održani su u Jerusalemu, Tel Avivu i Keysariyi, a hiljade demonstranata su na ulice izašle zbog nezadovoljstva neuspješnom borbom protiv pandemije COVID-19. Protesti u Jerusalemu počeli su okupljanjem demonstranata izped rezidencije premijera Netanyahua. List “Yedioth Ahronoth“ javlja da je policija privela najmanje 13 demonstranata. U Tel Avivu su demonstranti blokirali saobraćaj na nekoliko mostova i raskrsnica. “Došli smo da se spasimo ove tame“, pisalo je na…\nSvijetBenjamin Netanyahu, Izrael, protesti


Poslonaut Opis oglasa http://www.atrium.fm/ atrium je kompanija koja se...\natrium je kompanija koja se bavi pružanjem Property i Facility management usluga u centralnoj i jugoistočnoj Evropi. Kroz aktivno i integrisano upravljanje, održiva rešenja i energetsku efikasnost, atrium čuva i unapređuje vrednost imovine klijenata. Zbog povećanog obima posla za posao u Beogradu raspisujemo konkurs za sledeće radno mesto:\nNa ovoj poziciji bićete zaduženi za održavanje opreme u poslovnim i drugim zgradama (grejanje, ventilacija, klimatizacija, elektro instalacije i sl.). Jedno od vaših zaduženja će takođe biti i sprovođenje preventivnih planova za održavanje tehničkih sistema, kao i izvršavanje svih neophodnih zadataka koji garantuju pravilno funkcionisanje objekta.\nPoznavanje moderne opreme za grejanje, ventilaciju i klimatizaciju i/ili elektro instalacija i/ili vodovodnih instalacija\nUkoliko ste zainteresovani za ponuđenu poziciju, molimo Vas da nas kontaktirate, tako što ćete poslati vašu kompletnu aplikaciju sa biografijom i očekivanom zaradom, najkasnije do 19.12.2019. elektronskim putem.


7 milijardi dinara za zapošljavanje – Otkrivamo: Ko će biti obuhvaćen projektima Vlade i na koji način | Sandzak Live - Sandzaklive.Net- Najčitaniji web portal u Sandžaku - Sandzaklive\nHome Ekonomija 7 milijardi dinara za zapošljavanje – Otkrivamo: Ko će biti obuhvaćen projektima...\n7 milijardi dinara za zapošljavanje – Otkrivamo: Ko će biti obuhvaćen projektima Vlade i na koji način\nPrema saznanjima “Blica”, ti projekti biće realizovani kroz programe Ministarstva rada, sporta i omladine, privrede, prosvete, ali i lokalnih samouprava i Nacionalne službe za zapošljavanje, u čijim budžetima su za njih definisana i sredstva.\nCilj je da se obezbedi rast zaposlenosti kroz međusektorske mere i podizanje znanja kako bi se unapredila ponuda i potražnja za radnim angažovanjem, unapredi položaj nezaposlenih osoba na tržištu rada i istovremeno stvori institucionalni okvir za politiku zapošljavanja. Poseban fokus u tim programima vezan je za unapređenje položaja žena, mladih, osoba sa invaliditetom, korisnika novčane socijalne pomoći, kao i Roma jer oni, po proceni, imaju nepovoljan položaj na tržištu rada. Pored toga, obezbeđen je novac za posebne projekte prekvalifikacije nezaposlenih, i to za deficitarne IT stručnjake.\nSve te aktivnosti definisala je Radna grupa, koju je 20. juna 2020. godine formiralo Ministarstvo rada, koja je uradila i Strategiju zapošljavanja za period od 2021. do 2026. godine. Akcioni plan je konkretizacija mera za koje je u okviru različitih ministarstava i institucija, predviđen i novac za realizaciju. Po tom dokumentu Ministarstvo rada ove godine za projekat podsticanja zapošljavanja osoba sa invaliditetom obezbediće 550 miliona dinara a iz njegove kase platiće se i 150 miliona za IT prekvalifikaciju. Istovremeno u finansijskom planu NSZ za 2021. godinu je opredeljeno 5,2 milijarde dinara za mere aktivne politike zapošljavanja dok će lokalne samouprave za isti program obezbediti još 900 miliona.\nI Ministarstvo sporta će iz svojih fondova obezbediti 100 miliona dinara za projekte vezane za zapošljavanje mladih dok je Ministarstvo prosvete planiralo 14,8 miliona za unapređenje kvaliteta obrazovanja i još 10 miliona za promociju dualnog obrazovanja. S druge strane Ministarstvo privrede je u okviru podrške razvoju preduzetništva obezbedilo još 200 miliona dinara.\nNaš izvor iz Nemanjine 11 navodi da je cilj ovako definisanih mera značajno smanjenje nezaposlenih ljudi ali i unapređenje kvalitetne zaposlenosti.\n– Ovom poslu Vlada je pristupila izuzetno ozbiljno zbog čega je i formirana radna grupa u kojoj su predstavnici različitih ministarstava i institucija ali i sindikata, poslodavaca i nekih međunarodnih organizacija poput GIZ a. Sve utvrđene aktivnosti ali i finansijska sredstva potrebna za njihovu realizaciju su sada objedinjena i tačno se zna šta i koliko košta. Posebno je značajno što su za kategorije nezaposlenih iz najugroženijih grupa, poput Roma, žena, invalida, izdvojena posebna sredstva – objašnjava naš sagovornik.\nOn dodaje da su ovi podsticaji predviđeni i za naredne dve godine.\n– Za neke aktivnosti i 2022. i 2023. godini je predviđen i veći novac a Radna grupa će analizom utvrditi kako se planirane mere realizuju. Treba da napomenim da je za programe NSZ predviđeno i dodatnih 53 miliona dinara iz IPA fondova. Drugim rečima država ovakvom organizacijom želi da kroz različite projekte u narednom periodu dodatno smanji nezaposlenost koja na kraju 2020. godine je bila oko 10 odsto. Krajem 2023. godine će se uraditi još jedan Akcioni plan, koji će predvideti aktivnosti i novac do 2026. godine – kaže naš izvor.\nIz Vlade Srbije nam je potvrđeno da je usvojen Akcioni plan za sprovođenje zapošljavanja do 2023. godine.\n– Pored 7,2 milijarde dinara koje su predviđene za ovu godinu u toku su pregovori i za obezbeđivanje dodatnih sredstava za realizaciju planiranih mera iz međunarodnih izvora finansiranja, kroz donacije, IPA projekte i druge mogućnosti – kažu u Vladi.\nEvo koliko se novca izdvaja za zapošljavanje:\n– 550 miliona za osobe sa invaliditetom i 150 miliona za IT prekvalifikaciju\n– 5,2 milijarde za mere aktivne politike zapošljavanja\n– 900 miliona\n– 100 miliona za projekte zapošljavanja mladih\n– 14,8 miliona za unapređenje obrazovanja i 10 miliona za promociju dualnog obrazovanja\n– 200 miliona za razvoj preduzetništva\nsalter foto petar markovicFOTO: PETAR MARKOVIĆ / RAS SRBIJA\nPrevious articlePočela da stižu rešenja za porez na imovinu\nNext articlePočelo letnje računanje vremena


PUCNjAVA U ZGRADI „SI-EN-ENA”, DVOJE RANjENIH\nNaslov: PUCNjAVA U ZGRADI „SI-EN-ENA”, DVOJE RANjENIH Uto Apr 03, 2007 9:10 am\nNeimenovani muškarac i žena ranjeni su u pucnjavi iz vatrenog oružja posle svađe u sedištu američke televizije „Si-En-En” u Atlanti, prenose agencije. Kako javlja „Asošijeted pres”, čovek i žena su se svađali unutar zgrade, a zatim je muškarac potegao pištolj i ispalio nekoliko hitaca u ženu.\nAgencija „Rojters” prenosi da je muškarac ispalio nekoliko metaka u ženu i pogodio je u lice. Obezbeđenje zgrade je odmah reagovalo i pucalo na muškarca.\n„Si-En-En” je javio da je došlo do pucnjave u zgradi, da je osumnjičeni uhapšen, da je žena upucana u lice i prebačena u bolnicu u kritičnom stanju.\nZbog pucnjave u zgradi bile su evakuisane kancelarije u kojima su novinari. „Si-En-En” je prikazao i snimak na kojem se vidi osumnjičeni koji leži na podu dok su iznad njega policajaci sa uperenim pištoljima.Za sada se ne zna zbog čega je čovek pucao iz pištolja, a još uvek nije poznato ni u kakvom se stanju on sada nalazi.


Razgovor Dačića i Borisova u Moskvi - 20.12.2019, Sputnik Srbija\nRazgovor Dačića i Borisova u Moskvi\nMinistar spoljnih poslova Ivica Dačić razgovarao je danas u Moskvi sa potpredsednikom ruske Vlade Jurijem Borisovim. 20.12.2019, Sputnik Srbija\npolitika, vesti, jurij borisov, ivica dačić\n© Tanjug / MINISTARSTVO SPOLJNIH POSLOVA SRBIJEIvica Dačić i Jurij Borisov\nMinistar spoljnih poslova Ivica Dačić razgovarao je danas u Moskvi sa potpredsednikom ruske Vlade Jurijem Borisovim.\nRazgovarali su o radu Međuvladinog komiteta za trgovinsku, ekonomsku i naučnu i tehničku saradnju, poput saradnje dve države u oblasti energetike, snabdevanju gasom, saradnji u oblasti poljoprivrede, industrijske proizvodnje, izgradnje železničke infrastrukture, naučno-tehnološkoj sferi i inovacijama.\nKako se navodi u saopštenju Ministarstva spoljnih poslova — Dačić i Borisov su razgovarali i o drugim pitanjima iz domena bilateralnih odnosa i izrazili zadovoljstvo rastom ekonomske saradnje i realizovanim obimom trgovinske razmene u protekloj godini.\nDodaje se i da je današnji sastanak kopredsednika Međuvladinog komiteta za trgovinu, ekonomsku i naučno-tehničku saradnju između Srbije i Rusije održan u cilju pripreme za naredno zasedanje Međuvladinog komiteta koje će biti održano početkom marta 2020. godine u Kazanju, prenosi Tanjug.